text:
Nitwa Mugwaneza Nzahoyankuye Pamela , Imana ihindura ubuzima. Hari ibintu ijya icurika igacurikura ibindi bizima. Imana yakoze ibikomeye yankuye mu buraya , inkura ku rumogi,inkura ku kumasura ndirimbira abasinzi mukabari , Imana impindurira amateka, ingira neza nanjye ubu ndi umwana w’Imana. Ubu ndi umukozi wayo. Nari mutoya ariko satani iyo ashaka gukoresha abantu ntabwo areba imyaka, kandi iyo Imana ishaka guhindurira umuntu amateka ntabwo ireba imyaka, icyo iba yarakuvuzeho iragikora kandi ikagisohoza amahoro.
Mu byaha nahuriyemo n’imvune nyinshi cyanee , kujya mu kabari narakubiswe,nararwanye , nicaraga mu kabari bugacya, mu byaha nahuriyemo n’ibikomere byinshi cyanee. Nubwo byambayeho ariko Imana yaranzigamye kuko yariziko uyu munsi nzaba ndimo mvuga gukomera kwayo. Gusa Imana ibabarira ibyaha ariko ingaruka zabyo zihoraho, gusa ndashima Imana ko ntangaruka nyinshi nahuye nazo ariko izo nahuye nazo nzazivuga nsenye satani. Ndashima Imana ko navuye mu buraya nta sida ndwaye hamwe n’izindi ndwara zandurira mu busambanyi .
Navutse mama asengera muri ADEPR, papa ari umugaturika mvukira ahitwaga Kimicanga. Umwana unkurikira yarapfuye yishwe na Sida, ndibuka 2001 nibwo nigaga muwa mbere mfite imyaka 8, ababyeyi banjye bapfiriye mu mwaka umwe ubuzima burancaga, ndacanganyukirwa . Imiryango iradutererana, iyo nararaga hano ejo narahavaga. Twabaye muri ubwo buzima nkarara aho mbonye, naje guhura n’abantu burubyiruko bari mu kigare kibi , babasinzi b’indaya. Nanjye byarangiye ngiye muri icyo kigare. Barambwiye ngo nize banyereke ahantu hari akazi (Uburaya) Nuko byatangiye mba indaya mbi cyanee nkuraho.
Bibiliya iravugango , Imana niyo se w’impfubyi, ikaba umugabo w’abapfakazi . Ubupfubyi bwanteye ibikomere. Gusa iyo wemereye Imana, ugaca bugufiya, Imana ikugirira imbabazi. Igihe cyarageze urumogi rwo mu Rwanda rumbana rukeya nkajya njya no muri congo kurushaka yo, iyo nageraga muri congo nakoraga uburaga nkajya no kubyinira mu kabari. Njya mbwira abantu ngo satani nawe agira imbaraga yari yarampaye igikundiro cyo gukundwa n’abagabo kandi bubatse , bambaye impeta. Hari igihe najyaga nicara umutima ukambwira ngo hari igihe ubu buzima uzabuvamo. Njya mbwira abantu ngo ikintu cya mbere kizagushinja ni umutimanama.
Icyo gihe nagiraga amahane nkarwana , na karitsiye nabagamo baranyirukanaga, iyo abayobozi banyirukanaga nababwiragako batanyirukanye mu Rwanda, najyaga nambara ubusa wandeba ngahita ngukubita, Icyo gihe nari mfite imbaraga za satani. Umutima wambwiragako hari igihe nzava muri ubwo buzima. Igihe cyarageze ntwita umwana utagira se, ntangira gukurira mu bikomere. Hari igihe naryamanaga n’abantu ntibakoreshe agakingirizo kubera gusinda, nagiye kwipimisha incuro zirenga icumi ngasanga ndi muzima, najyaga mbwira Imana ngo nindinda nzayishima, kuko numvaga nshobora kuzicwa na Sida kuko iwacu ariyo yabishe, nkabona izaba karande. Nagize igikomere cyo gutwita umwana utagira se. Natangiye guca bugufi ariko nkanywa urumogi rwinshi kugirango niyibagize ibibazo , icyo gihe abavandimwe bambazaga uwanteye inda ariko nkababeshya , sinagiraga uwo ntura ibibazo.
Igihe kimwe tuvuye mu kabari ndikumwe n’indi ndaya umupasitaeri yaduciyeho aduha lifuti , aratubwirango Imana yambwiyengo nce hano mbatware. Aratubwirango muri mwebwe harimo umuntu utwite kandi ntabwo abizi ariko nayikuramo azapfana nayo kuko iyo nda yaje mu mugambi w’Imana. Imana yaciye kuri uwo mwana ishaka guhindurira nyina amateka , arongera aravugango umwe muri mwebwe azajya avoma bihita, azajya araya abone amafaranga menshi ariko nibucya ayabure. Icyo gihe twatangiye kwitana bamwana, ntangira kubwira iyo ndaya yindi ngo niwe, nawe ati ninjye.
Narasamye Imana impishako nasamye, abantu bakazajya babimbwira. Nagiye kwipimisha nsanga ndi muzima nubwo umwana atagiraga se. Igihe cyarageze nza guhura n’umusore w’umukanishi nawe unywa urumogi na za waragi. Ndibuka najyaga mvugango nimpfa bazampambane primus y’amapine ikonjen’urumogi. Najyendana intore ku matwi. Uwo musore naramuterese musabako twabana. Birangira tubanye, aho yaratuye habaga umumama w’umurokore akajya andarika ngo nzagende dusengane. Mubwirako ngiye mu rusengero rwabo rwashya.
Igihe cyarageze Pamela atwite agira ubwoba bwinshi ko azapfa arikubyara, byagezeho asaba wa mumama ko nibajyana gusenga azamugurira primus kandi akazajya abikora buri uko bajyanye gusenga. Wa mumama w’umutaranyi yarabimwemereye, akazajya amugurira primus buri uko bajyanye gusenga. Igihe cyarageze Pamela yumva ijwi ry’Imana imubwirako izamugira neza niyihana agakizwa. Pamela yarakijijwe ubu ni umukozi w’Imana abyaye gatatu aracyabana na wa mugabo yitereteye. Kubera uburebure bw’ubuhamya nshuti bakunzi ba www.agakiza.org mwihangane turabaha video mwumve ubuhamya bwose. Mwumve intambara yahuye nazo nyuma yo gukizwa , mwumve n’ibindi bigeragezo yahuye nabyo amaze gushaka , mwumve uko yihanganye , mwumve aho Imana igejeje ikora ku buzima bwe. Mwumve nuko ubuzima bwe bwahindutse neza.
UBUHAMYA BWA PAMELA WABAYE INDAYA AKIRI MUTO, NYUMA IMANA IKAMUHA AGAKIZA


c: text/html

text:
Musanze: Bavoma amazi mabi nyamara batuye mu mujyi
Abaturage bo mu Kagari ka Kigombe kamwe mutugize Umujyi wa Musanze, bavuga ko igihe kinini bamaze bavoma amazi yanduye bikomeje kubatera ingaruka z’indwara zituruka ku mwanda.
Abo baturage babwiye Kigali Today ko bakomeje kwizezwa ko bagiye kugezwaho amazi meza vuba, nyamara imyaka ikaba isaga icumi bashyirwa kuri icyo cyizere.
Bavuga ko bavoma amazi atemba yo mu kabande ka Mubona bemeza ko adasukuye, na bwo akavomwa n’ufite imbaraga zo kuyarwanira, ngo ubuze imbaraga zo kubyigana ngo avome ayo mazi agana umugezi wa Mukungwa.
Maniragaba Alexis ati “Turahangayitse bikomeye kubera kutagira amazi, tuvoma iyi Mukungwa akandi gasoko kari mu kabande hasi na ko ni ibiziba, kuyabona ni ukubyigana umwana arajyayo cyangwa umugore bagataha ubusa kandi biriweyo kubera umubyigano”.
Arongera ati “Tuzi ko amazi ari aya mbere ku isuku iho atari nta suku, ubu abana bararwara inzoka kubera aya mazi y’ibiziba, abagabo ntitucyambara imyenda ifuze, none se umugore azazana ikibido kimwe yabyiganye bamukubise utinyuke umese ipantaro, umese ishati, uzakaraba se! Ntibishoboka. Leta ni iturwaneho tubone amazi kuko imyaka myinshi irashize tubibwira abayobozi”.
Rubanzabigwi André ati “Aho bigeze turarambiwe, tumanuka umusozi tuza ku kariba duhuriyeho mu kagari twese, udashoboye ajya ku ruzi rwa Mukungwa, ayo yose kuyatekesha cyangwa kunywa ni ukubura uko tugira, abana ntibagikaraba, bararwara inzoka, ubundi ariya mazi yagombye gukoreshwa mu gufura gusa, imyaka irasaga 10 tubivuga kugeza ubu, hari aho bari baratangiye gukora natwe dutanga umuganda birangiye bihagaze”.
Abo baturage ngo baterwa ipfunwe no kuba baturiye umujyi wa Musanze, bakabaho bafite umwanda kubera kubura amazi meza yo gukora isuku, bagasaba ko bagezwaho amazi nk’uko bahawe umuriro.
Umwe agira ati “Icyo dusaba ni amazi, umuriro wo turawufite ariko amazi arakenewe. Umuyobozi wese uje tumubwira amazi, undi yaza tukamubwira amazi na Meya twarabimubwiye, ariko amaso yaheze mu kirere, nta mazi nta buzima. Biteye isoni kuba turi mu mujyi hagati tukambara ibicabari”.
Icyo kibazo cyo kutagira amazi gihangayikishije cyane abagore by’umwihariko abafite impinja, aho bagaragaza impungenge zo gukarabya umwana muto amazi yanduye.
Ubuyobozi bw’Akarere ka Musanze burahumuriza abo baturage, aho ngo mu mpera z’uyu mwaka wa 2020, bazaba batangiye kuvoma amazi asukuye nk’uko umuyobozi w’akarere wungirije ushinzwe imibereho y’abaturage, Kamanzi Axelle yabitangarije Kigali Today.
Agira ati “Ni ikibazo kimaze igihe, uyu mujyi urakura buri munsi ariko ibikorwa remezo by’amazi ntibyiyongera bigatera iki kibazo. Ubu umuti w’iki kibazo waravuguswe, kuko akarere ku bufatanye na WASAC hari umushinga munini wo kwagura imiyoboro y’amazi aho hirya no hino hamaze kugezwa ibigega n’amatiyo manini, uyu mushinga nurangira ikibazo cy’amazi kiraba gikemutse 100%. Iyo tuvuganye na WASAC batubwira ko mu mpera z’uyu mwaka, uwo mushinga tuba twatangiye kubona umusaruro wawo.

robotstxt: allowed

filter: keep


text:
Umuryango utari uwa Leta wimakaza gahunda ya ‘Mvura Nkuvure’, Community-Based Sociotherapy (CBS), wishimira umusaruro wakuye mu bikorwa bitandukanye wakoze mu kwezi kw’ubumwe n’ubwiyunge, nkaho bumvise imitekerereze y’urubyiruko ku rugendo rw’ubumwe n’ubwiyunge.
Buri mwaka mu kwezi k’Ukwakira Komisiyo y’Ubumwe n’Ubwiyunge itegura ibikorwa byahariwe ubumwe n’ubumwe, bigendanye n’amateka u Rwanda rwaciyemo ya Jenoside yakorewe abatutsi mu 1994 igatwara ubuzima bw’abantu benshi ndetse n’ibikomere ku bayirokotse.
CBS nayo nkuko biri mu nshingano zayo z’isanamitima n’ubumwe n’ubwiyunge, yakoze ibikorwa bitandukanye mu kwezi kwahariwe ibikorwa by’ubumwe n’ubwiyunge, byibanze ku guhuza abaturage n’abayobozi, guhuza abayobozi n’abagororwa, ibi byose byakorewe mu Karere ka Gasabo.
Karangwa Diogène, Umuyozi w’umushinga umwe ushyirwa mu bokorwa na CBS, avuga ko bishimira umusaruro bakuye mu kwezi kwahariwe ibikorwa by’ubumwe n’ubwiyunge, nk’aho abayobozi babashije kumva ibibazo by’abagororwa no kumenya icyo urubyiruko rutekereza ku rugendo rw’ubumwe n’ubwiyunge.
Ati “Kimwe twishimira ni uko abayobozi batandukanye babashije kumva abagororwa, abagororwa banabasangiza ibibazo bafite. Nubwo ari abagororwa tugomba kububakamo abantu beza bazubaka umuryango nyarwanda mu gihe kizaza kuruta uko baza kuwusenya.”
“Byatubereye umwanya wo kumenya uburyo urubyiruko rubona urugendo rw’ubumwe n’ubwiyunge, tumenya uburyo babona imbogamizi zirimo, cyane ko hari bamwe bagaragaje amakimbirane urubyiruko ruhura nayo mu gihe bari gutekereza gushaka. Twishimiye kandi ko amadini yatubwiye ko agiye kugira urugendo rw’ubumwe n’ubwiyunge urwabo bakarushyira no muri gahunda zabo za buri munsi.”
Bimwe mu bikorwa CBS yakoze harimo guhuriza hamwe amatsinda yabaga agizwe n’abantu 15 bafite amateka atandukanye, yaba abacitse ku icumu rya Jenoside yakorewe Abatutsi, abafunguwe n’imiryango yabo, bakaba baraganiraga hagati yabo, bagasangizanya amateka n’ubuhamya ndetse n’ibikomere bagize.
CBS ihamya ko ibi biganiro byabafashije mu rugendo rw’ubumwe n’ubwiyunge, kubabarira n’isanamitima.
Ikindi nuko CBS yateguye amarushanwa mu rubyiruko rwiga mu ishuri rya APAER. Amatsinda akaba yararushanwaga mu ndirimbo, imivugo, n’inkuru zishushanyije byose byagarukaga ku nzira y’urugendo rw’ubumwe n’ubwiyunge.
Aha buri tsinda ryahigaga andi muri buri cyiciro ryahembwaga ibihumbi 20Frw naho irya Kabiri rigahabwa ibihumbi 10Frw.
CBS ku bufatanye n’akarere ka Gasabo, bahuje abayobozi b’inzego zibanze mu mirenge 15 igize ako Karere n’abagororwa bafungiye muri gereza ya Nyarugenge muri gahunda bari bise ‘Ngwino Unyumve’. Iyi gahunda yari igamije kumva ibibazo abagororwa bafite, kugira ngo bazabashe kuba bakwibona muri sosiyete mu gihe bafunguwe.
Ikindi nuko abayobozi basabwe gukemura ibibazo by’imiryango aba bagororwa baba baturukamo mu rwego rwo kwirinda ko byatuma bongera kwisanga mu bindi byaha, ndetse no kubafasha no gusubizwa mu buzima busanzwe.
CBS ku bufatanye n’akarere ka Gasabo bahuje abahagarariye amadini atandukanye mu Rwanda basabwa gushyira gahunda y’ubumwe n’ubwiyunge muri gahunda zabo za buri munsi ndetse bakanabwigisha abayoboke bayo.
CBS yishimira umusaruro bakuye mu kwezi kwahariwe ibikorwa by’ubumwe n’ubwiyunge, nk’aho abayobozi babashije kumva ibibazo by’abagororwa
Bimwe mu bikorwa CBS yakoze harimo guhuriza hamwe amatsinda yabaga agizwe n’abantu 15 bafite amateka atandukanye, yaba abacitse ku icumu rya Jenoside yakorewe Abatutsi, abafunguwe n’imiryango yabo, bakaba baraganiraga hagati yabo
CBS ihamya ko ibiganiro byatanzwe ku bagororwa byabafashije mu rugendo rw’ubumwe n’ubwiyunge, kubabarira n’isanamitima.


text:
- RSSB yitabiriye inama ya 20 ya ASEA, iteraniyemo abasaga 300
- Kimironko: Ivanjiri yahesheje mituweli abatishoboye 100
- Umuvundo mu gufata amakarita ya mitiweli wavugutiwe umuti urambye
- Abajya muri Expo bashyiriweho uburyo bworoshye bwo kwishyura mitiweli
- Kigali:Hatangiye kubakwa amacumbi 561 agenewe ab’amikoro aciriritse
Abo turibo
RSSB ni ikigo cyavuttse nyuma yo guhuzwa kw'ibigo 2: icyahoze ari isanduku y'Ubwiteganyirize bw'abakozi y'u Rwanda (CSR) n'icyahoze ari ikigo cy'Ubwishingizi bw'indwara (RAMA) inshingano y'ingenzi y'iki kigo ni uguteza imbere ubwitegnyirize mu rwanda,kugeza ubu kikaba gicunga amashami 3: ishami ryo kwivuza,ishami rya pansiyo n'ishami ry'ibyago bikomoka ku kazi. Muri ayo mashami avuzwe hejuru abiteganyirije bakaba bagobokwa iyo bagze mu zabukuru bashobora guhabwa.pansiyo y'abasizwe n'uwiteganyirije. Bakagobogwa mu byago n'indwara bikomoka ku kazi ndetse bagahabwa n'ibikorwa by'ubuvuzi bigenerwaabiteganyirije.
Amakuru
-
Impamvu ibigo by’imari bitazishyura inyungu ku banyamigabane babyo
Icyemezo cyafashwe kijyanye n’amabwiriza yatanzwe na Banki nkuru y’u Rwanda (BNR), aho yasabye amabanki kudatanga izi nyungu muri uyu mwaka ahubwo ayo mafaranga akazishyurwa nyuma. Umuyobozi (...) (...)
-
Prime Life Insurance yatangije “Ikimina cyacu”, ubwishingizi buzorohereza Abanyarwanda kwizigamira
Ikimina cyacu ni gahunda Prime Life Insurance yatekerejeho igendeye ku buryo bwa gakondo bw’Abanyarwanda bwo kwizigamira busanzwe buzwi nk’ibimina, ariko yo ibushyira mu buryo bw’ikoranabuhanga (...) (...)
-
Ibyo wamenya kuri serivisi Unguka Bank igenera abayigana zikabahindurira amateka
Nta gushidikanya ko abahisemo gukorana na Unguka Bank ari bamwe mu batanga ubuhamya bw’urwego rumwe bavuyeho bakagera ku rundi rushimishije, mu bijyanye no gushyira mu bikorwa imishinga bafite mu (...) (...)


text:
Matayo 5:27-28 "Mwumvise ko byavuzwe ngo 'Ntugasambane', Jyeweho ndababwira yuko umuntu wese ureba umugore akamwifuza, aba amaze gusambana na we mu mutima we.
Imibonano mpuzabitsina ni igikorwa cyiza cyagenewe abashakanye (Badahuje ibitsina) kugira ngo banezeranwe, kikitwa icyaha cy’ubusambanyi mu gihe iyi mibonano ikozwe n’abatarageza igihe cyo gushakana cyangwa umuntu agaca inyuma uwo bashakanye, mu gihe wikinishije cyangwa ugahuza ibitsina n’uwo mubihuje (Ubutinganyi) nabyo ni ubusambanyi.
Ni igikorwa ahanini kibanzirizwa no kurarikirana, ni nayo mpamvu Yesu we yabisobanuye yeruye neza ko icyaha atari igihe habayeho igikorwa nyir’izina cyo gusambana gusa, ahubwo n’iyo watangiye kugira ubuhehesi, ubushurashuzi cyangwa kurarikira cyangwa gukorakora abagore, abakobwa, abagabo b’abandi cyangwa abandi, uba uri umusambanyi nawe, n’aho ku bantu baba batarakumenya ariko mu mutima burya uba wararangiye.
Igihe tugezemo, hari imbaraga Satani yubatse zikomeye zimeze nk’uruzitiro zikururira abantu kugira amarari no kujya mu busambanyi ndetse zirimo kugenda ziyongera. Urugero: Iyo urebye imyambaro igezweho (Imyinshi ni utuyungiro) yambika abantu ubusa cyane cyane igitsina gore, amashusho (Amafilime) yigisha ubusambanyi yariyongereye kandi usanga ariyo yibereye kuri za murandasi (internet), indirimbo n’imibyinire igezweho ni imyitozo y’ubusambanyi gusa!
Amatangazo yo kwamamaza nayo ubwayo ateye ubwoba, Umuntu araza kwamamaza imodoka nshya akaza yambaye ikariso! Undi akaza kwamamaza amavuta yo mu mutwe akambara ubusa. Ibi rero byose n’ibindi iyo ubyitegereje uhita wibaza uti “Ese Abana bacu barimo kuvukira muri izo mbaraga bazakizwa nande? Ese twebwe twe “Ni inde uzadukiza akadukura muri uru ruzitiro rw’Imbaraga z’Ubusambanyi zitwugarije ?
Ubusambanyi bukubiyemo ibyiciro byinshi. Iyo dusomye ijambo ry’Imana mu 1 Abakorinto 6:9:10 haratubwira ngo “Ntimuzi yuko abakiranirwa batazaragwa ubwami bw'Imana? Ntimwishuke, Abahehesi cyangwa abasenga ibishushanyo cyangwa abasambanyi, cyangwa ibitingwa cyangwa abagabo bendana, cyangwa abajura cyangwa abifuza, cyangwa abasinzi cyangwa abatukana cyangwa abanyazi, bene abo ntibazaragwa ubwami bw'Imana.
Hari abantu bahagurutse kuri ubu bayobya benshi babigisha ibihuye n’ibyo bararikira babumvisha ko abagore bose washaka icy’ingenzi ari uko uzabahahira. Hari abandi babeshya ko Yesu yarangije byose ku musaraba bakavuga ko nta cyaha kikiriho. Hari n’abavuga ko gutingana no kwikinisha atari icyaha abandi nabo bagasambanya rubanda ngo barabakuramo imivumo n’imbaraga mbi zabinjiye mo. Barabashuka. Ntabwo mukwiye kugenda buhumyi, Imana ntihinduka, yanze iki cyaha kuva isi yaremwa na magingo aya. Natwe dukwiye kucyanga kandi tukakirwanya kuko uretse no kutubuza ijuru, ubusambanyi bunabuza nyir’ukubukora ishema kikamukoza isoni.
Icyaha cy’ubusambanyi gitesha agaciro uwagahoranye, icyaha cy’ubusambanyi gikenesha imiryango, uwafatiwe mu busambanyi abura ijambo mu gitaramo cy’abagabo, agasuzugurika. Ubuhehesi buguhindura injajwa uri umugabo rwose ugata ibaba. Kwikinisha nabyo bigira ingaruka myinshi nko kuba warwara impyiko, gucika imbaraga igihe washatse umugore ntubashe kumunezeza, kuzinukwa urushako, kurwara umutwe n’ibindi….
Mu gusoza ndagira ngo mpumurize ababaswe n’izi mbaraga z’ubusambanyi butandukanye, ko hari icyizere cyo kubaho mu buzima bushya, izi nama icumi zagufasha:
-Kwihana
ukakira Yesu ni kimwe mu bikurinda, bikaguha amahoro n’imbaraga zo kubaho
utararikira ubusambanyi
-Gusenga, kwiyiriza ubusa no gusoma ijambo ry’Imana byirukana izo mbaraga
-Kwiha intego
n'ámahame y’imibereho ugiye kubamo ugahunga inzira za cyera.
-Kwirinda no
kugendera kure inshuti mbi zakujyanaga muri izo ngeso, ugashaka inshuti
zigufasha urugendo rushya wahisemo
-Gushaka ibintu
bishya bituma uhuga {Uba Busy}, kandi ukirinda gutinda ahantu wiherereye
wenyine (ntugire umwanya wo kwikinisha).
-Kudakomeza
kugirana imishyikirano n’uwo mwasambanaga, kwirinda kugenderana nawe muri mwembi
gusa
-Gufata
icyemezo cyo gushaka umugabo cyangwa umugore ku batarashaka
-Guha agaciro, gukunda no kubaha uwo mwashakanye
-Guha uwo mwashakanye
umwanya munini mu buzima bwawe, no kutamwiyima mu buryo bwose
-Kuzinukwa kureba Filme zúbusambanyi (Pornography)
Nuko rero mugandukire Imana ariko murwanye Satani, na we azabahunga. Mwegere Imana na yo izabegera. Yemwe banyabyaha, nimukarabe. Namwe ab'imitima ibiri, nimwiyeze imitima (Yakobo 4:7) Yesu abahe umugisha.
Ernest RUTAGUNGIRA


text:
Inyigisho yo ku cyumweru cya 3 cya Adiventi, A, 11 Ukuboza 2016
Amasomo: Iz 35, 1-6a.10; Zab: 145, 7-10; Yak 5, 7-10; Mt 11, 2-11
1.Kugeza igihe Nyagasani azazira
Ubu ni bwo butumwa duhisemo kwibandaho kuri iki cyumweru: kwihangana kugeza igihe Nyagasani azazira. Ibaruwa ya Yakobo isa n’aho igenewe gufasha abantu bose bari mu bibazo binyuranye. Yakobo yiyemeje kubagezaho ijambo ry’ukuri ribahumuriza. Amasomo y’igihe cya Adiventi hafi ya yose abwiriza abantu kwizera amasezerano y’Umukiza. Koko rero abari ku isi bose, nta mukiro urenze uwo Imana Data Ushoborabyose atanga. Imana ni Umushoborabyose, ni isoko y’ibyiza n’ubutungane bwose. Abantu bamwe na bamwe, ibyo barabizi kandi barabyemera bikabaronkera amahoro n’amizero y’ijuru n’ubuzima bw’iteka. Hari n’abandi bari kuri iyi ariko badatekereza bihagije ku buryo ibyo bayibonaho, ari ibibashimisha, ari ibibahungabanya, byose babyakira uko bagahebera urwaje cyane cyane mu bibatera ubwoba byanabagirira nabi. Ibyo bishobora guterwa kandi no kurambirwa ibibi byo ku isi, wabona nta muti nta gisubizo, ukabaho nk’ingaruzwamuheto! Ni yo mpamvu ari ngombwa gukanguka no kumenyesha amaizero muri Nyagasani.


text:
Bamwe mu baturage bo mu Murenge wa Rugerero mu Karere ka Rubavu batewe impungenge n’utubare ducumbikira abantu ku mafaranga make, ari nayo nyirabayazana y’urugomo rugaragara muri uwo Murenge.
Karasira Innocent (ni izina yahimbwe ku mpamvu z’umutekano we) umwe mu baturage bo mu Murenge wa Rugerero yatangarije ikinyamakuru impamba.com ko atewe impungenge n’amacumbi(lodge) atemewe akora rwihishwa.
Yakomeje avuga ko, urugomo rubera mu Murenge wa Rugerero rufitanye isano no kuba muri uwo Murenge hakunze kugaragaramo ibikorwa by’urugomo kuko utubare tw’aho ducumbikira amabandi ku mafaranga make ashoboka kuko amafaranga ibihumbi bibiri (2,000Frs) umuntu ahabwa icumbi.
Abajijwe niba hari igitabo bandikamo abaharaye, yavuze ko nawe yarayemo, ariko ntawigeze amwaka icyangombwa cyangwa amwandike ari na yo mpamvu avuga ko gucumbikira amabandi byoroshye.
Undi muturage utarashatse ko amazina ye atangazwa nawe yavuze ko atewe impungenge n’ayo macumbi,akora rwihishwa ati “urugomo rubera mu Rugerero rwose rushingiye ku macumbi atemewe akorera mu Murenge wacu dore ko ntakabari katayafite ariko kuko akora rwihishwa usanga iyo abayobozi bagerageje kuyakurikirana ngo afungwe usanga bavuga ko ari uburiri bw’abakozi babo”.
Yakomeje avuga ko yigeze kwamburwa n’amabandi ibihumbi 70 na telefone kandi bagerageje kubakurikirana baburirwa irengero.
Akomeza asaba inzego zose zifite aho zihurira n’icyo kibazo ko zikwiye guhagurukira utwo tubare amazi atararenga inkombe.
Ikinyamakuru impamba.com cyabajije iki kibazo Nkurunziza Faustin, Umunyamabanga Nshingwabikorwa w’Umurenge wa Rugerero , avuga ko icyo kibazo cy’urugomo ntacyo azi ndetse nta rugomo rwigeze kubera mu Murenge ayobora biturutse kuri ayo macumbi yo mu tubare kandi ayo macumbi ntayo bazi.
Ubwo umunyamakuru yamubazaga urupfu rw’umusore witwa Nizeyimana Diogène wiciwe mu kabari k’urwagwa mu mudugudu wa Butumba Akagari ka Rushubi Umurenge wa Rugerero, azira amafaranga yatsindiye mu Kiryabarezi, yasubije ko abamwishe atari ari abo mu Murenge wa Rugerero ahubwo ari abaje baturutse mu Murenge wa Gisenyi bahana imbibi.
Nkurunziza Faustin, Umunyamabanga Nshingwabikorwa w’Umurenge wa Rugerero yakomeje avuga ko bafite gahunda yo gusura imikorere y’Utubari two mu Murenge wa Rugerero kugira ngo barebe niba tudakorerwamo ibitemewe n’amategeko nk’uko byemejwe mu nama y’umutekano.
Andi mafoto


text:
Imbuto umuhinzi yibikiye yemerewe kuyitera mu bindi bihembwe bibiri – RAB
Ikigo cy’Igihugu cyita ku Buhinzi n’Ubworozi (RAB), cyemeza ko hari imbuto umuhinzi ashobora guhinga bwa mbere ayikuye ku mutubuzi wemewe cyangwa mu kigo kizigurisha, akaba yakwibikiraho imbuto azifashisha mu bihembwe bibiri biri imbere umusaruro ntuhungabane.
Ubusanzwe abahinzi bashishikarizwaga buri gihe guhinga imbuto zitangwa na RAB buri uko bahinze ariko ngo ubushakashatsi bwerekanye ko mu byo umuhinzi yejeje ashobora guhitamo ibizamubera imbuto ku ihinga rikurikiyeho bitewe n’uko yabikurikiranye.
Umukozi wa RAB ushinzwe ishami ry’imbuto, Daniel Rwebigo, asobanura imiterere y’ibihingwa bitatera impungenge niba umuhinzi yibikiye imbuto.
Ati “Hari ibihingwa bitagombera ko umuhinzi agura buri gihe imbuto muri RAB cyangwa ku mucuruzi w’inyongeramusaruro (Certified), mbese itavuye ku byo yibikiye. Ibyo ni ibihingwa tuvuga ko ‘byibangurira’, ni nk’ibirayi, ingano, soya, umuceri, ibishyimbo n’ibindi, ibyo umuhinzi yakwibikira imbuto azahinga nibura mu bihembwe bibiri bizakurikira”.
Ati “Icyakora nko ku bigori ubwo buryo ntibwemewe kuko byo ‘bibangurirana’, bikagaragazwa n’uko usanga igitiritiri cy’ikigori kiba kiriho intete zifite amabara atandukanye. Ku bigori rero dushishikariza abahinzi kugura buri gihe imbuto isukuye kugira ngo bitange umusaruro wifuzwa ku isoko, urugero nko ku ruganda rushaka gukora kawugunga y’umweru ntihagire ibyivangamo”.
Kuri ibyo bihingwa umuhinzi yemerewe kwibikira imbuto, ngo asabwa kubikurikirana agahitamo ibigaragara neza byisanisha cyane n’imbuto y’umwimerere, bitahuye n’uburwayi kandi byitwaye neza mu by’umusaruro.
Ubwo buryo ngo bufite uruhare runini mu kugabanya ikibazo cy’ibura ry’imbuto ariko kandi ngo bunagabanyiriza igishoro umuhinzi nk’uko Rwebigo abisobanura.
Ati “Urugero nko ku birayi, imbuto yiharira hagati ya 40 na 50% by’igishoro cyose umuhinzi aba yashyize mu buhinzi bwe, byumvikana rero ko imbuto ihenze cyane. Niba atera toni 2.5 z’imbuto kuri hegitari ikiro kigura amafaranga 450, azishyura arenga miliyoni, ni amafaranga menshi ashorwa ku mbuto yonyine”.
Avuga kandi ko iyo umuhinzi yakurikiranye neza ibyo ashaka ko bizaba imbuto, akabihitamo neza, uburwayi buba buke kuko ubushakashatsi bwerekanye ko bwaba hagati ya 3 na 12% gusa, ngo bikaba bivuze ko n’umusaruro ukomeza kuba mwiza, gusa ngo ushobora kubanukaho gato bitagira ingaruka zigaragara.
Umwe mu bahinzi b’ibirayi babigize umwuga, Gafaranga Yozefu, urabarizwa mu rugaga rw’abahinzi n’aborozi mu Rwanda IMBARAGA, avuga ko ubwo buryo babukoresha kandi ko n’umusaruro utaba utandukanye cyane.
Ati “Kubera ikibazo cy’ikibazo cy’imbuto itaraboneka ihagije, ubwo buryo turabukoresha kuko bwemewe. Urebye nk’iyo imbuto umuntu aba yaribikiye, ayiteye nko nshuro ya gatatu usanga umusaruro na bwo ari mwiza kuko hazamo itandukaniro ritarenga 10%, ni ukuvuga ndebeye n’iwanjye nkagereranya, aho nasaruraga toni 100 z’ibirayi nshobora kuhakura toni ziri hagati ya 85 na 90, nta gihombo kirimo”.
Akomeza avuga ko icyo bihatira gukora ari uguhiramo agace mu murima karimo ibirayi byiza kurusha ahandi, umuntu akagakurikirana, niba hari ikirayi kigaragaje uburwayi akagishyiraho akamenyetso ku buryo najya gukura, icyo kirwaye n’ibicyegereye byose ataba ari byo bivamo imbuto.
RAB ivuga ko muri rusange ikibazo cy’imbuto cyashyizwemo imbaraga kuko kugeza ubu 90% by’izikenerwa zitunganyirizwa mu gihugu, mu gihe mbere inyinshi ngo zavaga hanze.


text:
1
Mwuka wera yagorwa!!
Niki cyemezako koko yahawe umwuka wera!!!!!!!
Abanyamakuru baraha!!! bati yahawe mwukawera!! hati facts mwakwerekana ? mujye muba abanyamwuga.
Imana y'amahoro ikomeze abasigaye, kandi iheburimuntu ugihumeka amateka neza nkaya niherezo ryiza, twese tuzabane mubwami bwayo! RIP mukozi w'Imana!
yoooo mana weee itorero rirahombye nukuri gusa umurimo uracyakomeje ark kristo ari kumwe n'abamushaka bose mugende mu misozi mubabwire ibya Yesu maze n'abo bakizwe be kujya mu muriro.
Akarere.nyabihu.a.d.e.p.r.rega.Imana.imuhe.iruhukoridashyira
Yitabye Imana Uyu munsi se? Cyangwa yayitabye igihe yamuhamagaraga ngo ayikorere? Ntekereza ko yasinziriye kandi abikiwe ikamba ry'ubugingo azambikwa muri cya gitondo cy'umuzuko.
1


text:
Profile Views : 26,004
Song Plays : 360,197
Song Downloads :295,419
Danny Vumbi ku mazina ye nyakuri yitwa Semivumbi Daniel yavutse tariki 28 Ukwakira 1978. Niwe wavutse ari imfura mu muryango w'abana 9, yavutse kuri Eline Kangeyo, na Se Jean Baptiste Serushago, Danny Vumbi akaba atuye muri Kigali, Akarere ka Nyarugenge, Umurenge wa Kimisagara, arubatse afite abana babiri, Henry Jayz Ineza na David Ihirwe.
Mu bijyanye n'amashuri yize, afite Impamyabumenyi ya Kaminuza yaherewe KIE mu bijyanye no kwigisha, iyi mpamyabumenyi yaje kuyibyaza umusaruro dore ko yahise anatangira kwigisha imibare, nyuma aza kuba Ushinzwe Imibereho myiza ahitwa Kintobo, nyuma yaho yanakoze nk'umunyamakuru kuri Radio Authentique.
Yatangiye muzika muri 2002 ari mu itsinda rya KIE Music Band, mu mwaka wa 2014 aza gushinga itsinda afatanyije na Gatsinzi Victor Fidele baryita The Brothers baza kwinjizamo na Fikiri Nshimiyimana uzwi nka Ziggy 55, Nyuma y'igihe kitari gito abarizwa mu itsinda rya The Brothers yabanagamo na bagenzi be; Ziggy 55 na Victory Fidele Gatsinzi uzwi ku izina rya Vicky, baje gutandukana bitewe no kubura akanya gahagije ko kwibanda kuri muzika yabo.
Danny Vumbi yatangiye kujya akora indirimbo ari wenyine zitangira gukundwa, biba akarusho ubwo yasohoraga indirimbo yise "Ni Danger" yaje kumugeza ku yindi ntera mu bijyanye n'abafana dore ko yakunzwe n'ab'ingeri zose, Kugeza ubu Danny Vumbi akaba ari umuhanzi umaze kumenyekana ndetse akaba ari umwanditsi mwiza w'indirimbo z'abahanzi bandi batandukanye zagiye zinakundwa ku rwego rwo hejuru.


text:
Inyigisho yo ku wa kane tariki ya 9 Nyakanga 2020
Amasomo: Hozeya 11, 1 3-4. 8c-9; Zab 80 (79), 2ac.3b, 15b-16, 19-20; Mt 10, 7-15
Bavandimwe, Kristu yezu akuzwe!
Dushimire Imana yongeye kuduha undi munsi. Ni amahirwe yiyongereye ku yandi dusanganywe. Umunsi wose uba ari ingabire y’Imana tuba duhawe. Tujye duhora twitoza kuwukoresha neza tumurikiwe n’Ijambo ry’Imana duhabwa buri munsi riba ryarateguwe na Kiliziya Umubyeyi wacu. Nyagasani abisingirizwe.
Mu isombo rya mbere ryo mu gitabo cy’Umuhanuzi Hozeya twabwiwe amagambo meza atugaragariza ukuntu Imana ari umubyeyi utangaje utambuse abo tuzi kuko Imana atari umuntu. Mu bigereranyo byumvikana Imana ni umubyeyi ukunda umwana we akamwitaho mu buto bwe kugeza amukujije. Nyamara twese turabizi twabaye abana ku babyeyi bacu, twakuze rimwe na rimwe dukora amafuti menshi cyane cyane ashingiye ku gushaka kwigenga bikatuviramo ibihano bya hato na hato! Nyamara Imana nk’umubyeyi utambutse abo ku isi bose, ntishishikarira ibihano. Ihora itegereje ko twayigarukira kandi igakomeza kuduhendahenda. Burya iramutse igendeye ku byo dukora, ikaduhaniraho, nta warokoka!
Koko rero bavandimwe, iyo sura y’Imana nk’umubyeyi ni yo dukwiye gukomeza kwiremamo. Kenshi na kenshi, abantu bakunze gutwerera Imana imico yabo. Mu nyigisho nyinshi tugenda twumva hirya no hino, usanga Imana yamburwa impuhwe, kandi izi ni zo zigize “umutima w’Imana”. Mbere na mbere tujye twiyumvamo ko turi abana b’Imana bakunzwe byahebuje, ibyo bizaduha umudendezo n’umutekano usesuye, tuzabaho twishimye. Ndetse nitunafutama kuko tuzi ko Imana ari umubyeyi udukunda, tuzayipfukamira tuyitwareho itubabarire. No mu muryango iwacu, ababyeyi barabanza bakarema mu mwana icyizere, akumva ko akunzwe, biramufasha mu buzima bwe buri imbere kuko biramukurikirana byanze bikunze. Iyo akuze yizeye ibindi bintu kurusha ababyeyi, bimugiraho ingaruka.
Tubeshejweho n’impuhwe n’urukundo Imana isanzwe itugirira. Si amashuri, si amafaranga, si ibitwaro cyangwa ingabo nyinshi bitugize! Icyi cyorezo cyugarije isi cyatweretse ko ibyo byose ari ntabyo!!!
Ivanjili Ntagatifu yatweretse Yezu Kristu wohereza Intumwa ze amaze kuziha amabwiriza azabaranga aho boherejwe. Bagomba gutangaza hose ko Ingoma y’Ijuru iri hafi, ndetse yatangiye, bagakora n’ibikorwa byiza biyiherekeza, cyane cyane byo kugaragaza ububasha bw’Imana n’ineza yayo kuri bene muntu bikozwe na muntu.
Koko rero bavandimwe, Ingoma y’Imana iturimo rwagati, ntitugomba kuyishakira kure yacu, Imana iri bugufi yacu ntitugomba kuyihanika mu bicu cyangwa hejuru yabyo, ahubwo ituye muri twe, tugomba kugira amaso y’ukwemera kugira ngo dutangire twinjire mu irembo ry’ingoma yayo tukiri bazima tukiri hano ku isi. Dutumwe kandi kuri bagenzi bacu bose kugira ngo na bo babashe gutangira kugengwa n’amatwara y’Ingoma y’Imana. Ibikorwa byacu byiza byoroheje mu buzima bwa buri munsi nibifashe Nyagasani kugeza umukiro kuri bose, nitugire rero ibiganza by’Imana tugabe ubuzima, tugabe amahoro, tugabe ibyishimo n’ineza ni bwo buryo bwacu bwo guhamya ko twatangiye kwinjira mu ngoma y’Imana kandi ko dushishikajwe n’uko haboneka n’abandi benshi bayinjiramo. Reba niba mu buzima bwawe bwa buri munsi hari abo umaze gufasha kuyinjiramo. Nyagasani Yezu nabane namwe!
Padiri Rémy Mvuyekure


text:
Monthly Archives: June 2015
Bibiliya iratanga igisubizo kubuhanuzi bwa Bizimana Bosco!Mark 13:32
Bene data mwagize neza kohereza Audio ya Bizimana Bosco nayiteze amatwi ndayumva neza rwose. Ariko icyo mvuga ni iiki,ubuhanuzi bwose bupimirwa mu ijambo ibyo avuga byose harimo bice cyane bitari ukuri ugereranije n’ijambo ry’Imana.
Imyanzuro y’inama yaberaga mu gihugu cy’Ububiligi.
Kuri uyu mugoroba wa 30th kamena 2015,ikinyamakuru inyangeNews cyaganiriye n’umwe mu bagize inzego za Nyir’Urwanda KIGELI V Ndahindurwa.Ikigera cy’Umwami w’uRwanda Gakwaya Jean Marie utuye mu gihugu cya Canada,akaba numwe mubayobozi bakomeye bategura amatora ya ministiri w’intebe wo muri icyo gihugu agiye kuba mu minsi iri mbere.
Umwami kazi akuyeho umwakagara nk’uko Uwiteka yabivuze!
June 29th ,2015 Ijambo ry’Uwiteka rinzaho rirambwira riti,mwana w’umuntu,itereze urebe imbere yawe maze umbwire icy’ubonye.Ndareba kandi nditegereza mbona inyama nyinshi nkizo nari nabonye mu gitondo mbere yuko ntangira igice cya (11);CY’UBUHANUZI.
Gen.James Kabarebe yahishuye imigambi barimo gutegura ya Jenocide ya ll yo kumara abanyarwanda!
Amagambo ya ministiri w’ingabo Gen.James Kabarebe yavugiye mu nteko icyumweru gishize,akubiyemo umugambi wa jenocide urimo gutegurwa arasa naca amarenga y’intambara irimo itegurwa n’ubutegetsi bwa Kigali.
Si ku bwa maboko Akishuli we!,ni kubw’Uwiteka Imana yacu!
Ariko mfite akabazo k’amatsiko ngirango unsobanurire Mageshi Leon we! Iyo wihandagaza ukita ikiremwa muntu nkawe ngo ni nyir’u Rwanda,ubashaka kumvikanisha iki? Uwo uvuga niwe waruhanze? Yararuguze? Yaruhawe na nde? Ese rwaba urwe akaruhezwamo imyaka isaga 50 yose? Simbujije abantu gukunda ubwami ariko mujye mireka gukabya.


text:
Impamvu batamukunze, byose byatewe naho twamenyaniye ndetse n’akazi yakoraga. Nakomeje kurwana intambara itagira gitabara ariko nshiduka ari nk’imwe ya Dawidi wishe Goriyati. Byatangiye ubwo narindi mu rugo nishwe n’irungu ndimo ndeba agasobanuye(firime), nyuma karangiye mpita mpaguruka nerekeza mu kabari kari hafi yo murugo, nkihagera mbona umukobwa mwiza wacuruzagamo ariko sinamwitaho cyane ubundi nisabira icyo kunywa.
Ngisaba icyo kunywa, yaje ansanga aho nicaye ambaza icyo nywa, mubwira ko nywa primus ikonje. Yarayinzaniye, ubundi manura akavumbi umwuma urashira. Sinahatinze cyane, nahanyweye n’irindi cupa, ubundi ndishyura ndataha. Natashye ngenda nibaza k’umukobwa mwiza nkuriya ukora mukabari, mbyibazaho igihe kinini mbura igisubizo, ariko nkumvako ari kwakundi abana b’abakobwa bananirana bakigira ibirumbo, sinabitindaho cyane mpita niryamira.
Namaze iminsi igera kuri irindwi ntajya mukabari nibereye murugo dore ko nari umushomeri, nirirwaga ndeba amafirime ndetse nibereye no kumbuga nkoranyambaga. Ubwo narindimo ndeba firime, nagiye kumva numva barampamagaye kuri terefoni, ngiye kureba nsanga ni inshuti yanjye yitwa David. Nahise mwitaba, dore ikiganiro twagiranye :
Njyewe: allo!
David: allo! Bite muvandimwe?
Njyewe : ni byiza. Amakuru se?
David: ni meza rwose ubu ndimo nitegura wikendi.
Njyewe: wampaye gahunda se!
David: ndaza kuza ntinze, ariko genda hafi kuri ka kabari muturanye ube ufata kamwe ninza ndishyura ntugire ikibazo.
Njyewe: urakoze.
Nambaye agapantaro keza n’agashati keza ubundi ngenda ngana kuri kakabari duturanye, nkihagera nkuko bisanzwe nakubitanye amaso na wamukobwa uhakora, ndamusuhuza ari nako mwitegereza cyane, mutuma primus ikonje nkuko bisanzwe doreko ariyo nakundaga, arayinzanira ndayinywa ari nako ndikwirebera uturirimbo tugezweho.
Nakomeje kunywa ndizihirwa rwose sinakubwira ariko ninako amasaha yagendaga, nkomeza gutegereza David ngo aze ndaheba, ariko mu mutima nkumvako isaha iyariyo yose araza kungeraho. Namaze primus yagatatu atari yaza, nibwo natangiye kwibaza byinshi nti: “ese ubu David ataje nabigenza nte? Ubu ntanatanu mfite mumufuka! Yebabawe wasanga bankubitiye mukabari! ”.
Nakomeje kwibaza ibibazo bidafite ibisubizo, ariko kubera David yari inshuti yajye nkagumana icyizere ko isaha n’isaha yangeraho. Nahise mpamagara David kuri terefone numva itari kumurongo, mbonye ko amasaha yicumye kandi ntamubona nigira inama yo kwegera wa mukobwa ngo mubwize ukuri, turaganira:
Njyewe: umva nkubwire gato!
Uwo mukobwa: ntakibazo mbwira.
Njyewe: umva sha mpuye n’ikibazo, kandi ndagirango unyumve pe!
Uwo mukobwa: ikihe kibazo?
Njyewe: umva hari inshuti yanjye yambwiye ngo nze hano irahansanga kandi iranyishyurira, none terefone ye ntiri kumurongo, ndakeka ko yayifunze.
Ako kanya nyirabuja yari ku ruhande abyumvise, ahita atera ijwi hejuru ati:” Umva erega ntiwava hano utishyuye, ahubwo turagukuramo imyenda. ”
Uwo mukobwa: umva mabuja mureke rwose iyo aba uwo kwambura aba yagiye atanatubwiye, njye natayazana uzayakure ku mushahara wanjye.
Njyewe: urakoze cyane pe! Ejo nzayazana.
Nasohotse mfite ikimwaro cyinshi cyane, ntekereza ko abantu bamfashe nk’ingegera, mpita njya kuryama. Ntibyatinze ngiye kumva numva David arampamagaye ambaza niba nkiri kuri ako kabare, n’uburakari bwinshi ko yambeshye, musobanurira ibyambayeho byose ambwira ko terefone ye yari yazimye, ampa gahunda ko aza kundeba mu gitondo.
Bwarakeye David araza, dore uko twavuganye:
Njyewe: sha David nukuri naraye nsebye cyane. Uziko buriya bamfashe nk’ingegera koko? Sha sinzi niba kuhahingutsa amaso byankundira.
David: umva bireke, ahubwo ngwino tujyeyo. Fata ibi bihumbi makumyabiri, nituhagera wishyure ideni warayemo andi asigaye turayanywera.
Twahise dugenda ngezeyo mpita nishyura wa mukobwa ukora mukabari, ahita yishima cyane tugirana iki ikiganiro:
Uwo mukobwa: sha nukuri urantunguye pe! Ayo nari nayahebye da! Icyakora urakoze werekanye ubutwari.
Njyewe: sha nyine biriya bibaho, dore uriya musore wicaye hanze niwe nari nategereje nijoro.
Uwo mukobwa: muri abana beza pe! Tubakirize iki?
Njyewe: twese tunywa bimwe tuzanire primus zikonje ndetse nawe urebe icyo ufata, nibinakunda uze twicarane hanze tuganire.
Uwo mukobwa: yego ndaje mbakire.
Uwo mwana w’umukobwa yatwakiye neza cyane aratwishimira turaganira, ariko David kubera ko yabonaga nari meze nkaho natwawe n’umukobwa, yameraga nkaho ahuze gato akatureka tukaganira. Twabashije kuganira ndetse ampa na nimero ye ya terefone ngo nzajye muhamagara.
Twahanye gahunda yo kongera guhura kuwa gatanu atakoze, duhurira muri resitora imwe muri Kigali noneho tubasha kuganira neza.
Njyewe: umva sha nukuri narakwishimiye cyane pe! Nabonye ko ari wowe wambera urukundo rudashira.
Uwo mukobwa: egoko reka da! Ubwo se byakunda? Sha njye ubuzima ndimo ntibunyemerera gukundana, kuko naje nje gushaka amafaranga yo kuzabeshaho umuryango wanjye, kandi umenye ko abakobwa bakora mu kabare ntimwashobokana pe!
Njyewe: none se ibyo byakubuza gukundana? Umva sha njye rwose nzabyihanganira aho waba ukora hose nagukunze mba nagukunze.
Uwo mukobwa: aha! Ndumva sinzi, umva sha reka dutahe ibindi turabivugana kuri telefone.
Twaratashye nyuma ngeze mu rugo nsanga inkuru yahakwiye ngo nsigaye nkundana n’umukobwa wo mukabari w’indaya, abo murugo bose barancyuriraga ndetse na bashiki banjye bose bakampa urw’amenyo, bigera n’aho David inshuti yajye magara ambwira ko ntakwiye gukundana n’umukobwa ukora mu kabare. Nabimye amatwi njye ngakomeza nkamukunda nubwo tutari twagafashe umwanzuro wo gukundana.
Mama yaje kujya mu bitaro, arwarira mu bitaro bya Ruhengeri, ninjye wari umurwaje bashiki banjye baragiye ku ishuri. Icyantunguye, ubwo nari kumwe na mama turimo kuganira mbona wa mukobwa araje, ngira ubwoba ko mama namubona arahita andakarira, kuko yaramwumvaga ariko ataramubona.
Yangezeho arampobera asuhuza mama.
Mama; umva uyu mwana mwariganye?
Njyewe: yego. Nako , simbyibuka neza.
Mama : mwana wanjye ko utambwira ni iki? Mbwira ntakibazo.
Njyewe: ni wa mukobwa mwambujije ko dukundana.
Mama: yooo! Ukuntu ari umwana mwiza, rwose nimwikundanire. Uraho mukazana mwiza?
Uwo mukobwa: meze neza mama! Andi makuru?
Mama: amakuru ni ay’uburwayi, nukuri muzikundanire mbifurije umugisha w’Imana.
Byaranshimishishe cyane, guhera ako kanya uwo mukobwa ambwira ko ankunda, nanjye mbimuhamiriza imbere ya mama wanjye ko mukunda. Hashize amezi atatu ajya kunyereka iwabo mu Mutara, anyereka ababyeyi be turamenyana, kugeza ubu yabonye akazi muri hoteri dore ko yari yarize ibijyanye n’amahoteri, nanjye ubu mfite akazi turi kwitegura kurushinga vuba aha.


text:
Itorero Impinyuza riteza imbere umuco nyarwanda ryateguriye abakunzi baryo n’abakunzi b’umuco, igitaramo gishyigikiye umuco w’ubumuntu ribinyujije mu mukino ushimishije witwa “Gira ubuntu”.
Iki gitaramo kizaba ku Cyumweru tariki ya 24 Ugushyingo 2013, muri Serena Hotel, aho kizatangira i saa kumi n’imwe z’umugoroba, gisozwe saa mbiri z’umugoroba.
Kwinjira bizaba ari amafaranga ibihumbi 10 y’u Rwanda mu cyubahiro na 5000 ahandi hasigaye.
Bazirete Marie Alice, Umuyobozi w’itorero ndangamuco Impinyuza yabwiye IGIHE ko mbere wasangaga mu Rwanda umuntu arera umwana utari uwe kandi akamufata nkabe, ariko ibi bikaba byaragiye bikendera, none uyu mukino ngo uzaba ukangurira abantu kugira ubuntu nk’uko byakorwaga na mbere.
Bazirete yagize ati: "Twabateguriye umukino witwa “Girubuntu” aho dufite intego yo gukangurira abantu kugira urukundo, abana benshi b’imfubyi bakagira ababakira mu muryango nyarwanda; ubumuntu bukagaruka mu bantu aho twifuza ko buri wese yafata umwana nk’uwe."
Uretse uyu mukino, itorero Impinyuza ry’abantu 60 rikorera ku ishuri ribanza rya Cyahafi, rizasusurutsa abazitabira igitaramo mu mushangiriro, imbyino, umurya w’inanga, imparamba, kurambira, kuvuza amakondera, kuvuza ingoma n’umuduri, byose bizakorwa himakazwa umuco nyarwanda.


text:
Skol Brewery Ltd, uruganda rwenga rukanatunganya ibinyobwa bisembuye n'ibidasembuye, rwatumiye Sunny n’itsinda rya Kinyatrap gususurutsa abayigana mu imurikagurisha riri kubera i Gikondo mu Mujyi wa Kigali.
Imurikagurisha ry’uyu mwaka w’2019 ryatangiye ku wa 22 Nyakanga rizaswoza ku wa 11 Kanama 2019. Uruganda rwa Skol rwegereje ibicuruzwa abakiriya barugana mu imurikagurisha banabategurira abahanzi bo kubasusurutsa.
SKOL yateguye igitaramo cyo gushimisha abayigana muri iyi EXPO. Tuyishime Kharim [Khenziman] Ushinzwe itangazamakuru muri SKOL, yatangarije INYARWANDA ko bateguye iki gitaramo mu rwego rwo gufata neza abakiriya babagana muri Expo 2019.
Yagize ati “Ni mu rwego rwo gufata neza abakiriya batugana muri Expo. Ibiyonyabwa byacu ni ibisindisha n’ubwo dufitemo n’ibidasindisha ariko abantu bakunze gufata biriya binyobwa usanga inshuro nyinshi baba bakeneye kuba bari ahantu, hari ibibashimisha.”
Yungamo ati “Twahisemo rero kubazanira bamwe mu bahanzi bagezweho b’urubyiruko barimo Kinyatrap ndetse n’umwe mu bakobwa bagezweho ariwe Sunny.” Yavuze ko muri ibi bitaramo banatumiwe Dj Marnaud uri mu bagezweho mu kuvangavanga umuziki aho azacuranga umuziki ku wa 09 Kanama 2019.
Umuhanzikazi Sunny yatumiwe gususurutsa abagana SKOL muri Expo aho muri VIP kwinjira ari 5,000 Rwf
Kuri uyu wa Gatanu tariki 02 Kanama 2019, biteganyijwe ko Kinyatrap isusurutsa abasura Skol muri Expo.
Umuhazikazi Sunny we biteganyijwe ko azaririmba kuya 10 Kanama 2019. Khenziman anavuga ko uretse ibi bitaramo Skol yanateguye imikino itandukanye aho bafite umukino wa buri munsi wo kunyoga igare, uwegukanye irushanwa ahembwa telefoni ya smart phone.
Uretse ibi kandi hari n’ababyinnyi ndetse n’abacuranzi (Band) ba Skol. Ku wa Gatanu w’iki cyumweru gishize, abasuye Skol muri Expo bataramiwe n’umuhanzikazi Marina.
Itsinda rya Kinyatrap ririmo abasore bakunzwe nka B-Threy, Slum Drip n’abandi, bazwi cyane mu ndirimbo bise “Nituebue”. Ni mu gihe Sunny amaze iminsi akunzwe mu ndirimbo “Kungola” iri mu zigezweho mu tubyiniro n’ibitaramo.
Itsinda rya Kinyatrap rifite umubare munini w'abarikunda muri iki gihe
Ibitaramo by'uruganda rwa SKOL byitabiriwa n'umubare munini


text:
Inama y’Abaminisitiri yateranye kuri uyu wa 15 Nyakanga 2020,iyobowe na Nyakubahwa Perezida wa Repubulika,Paul Kagame,yemeje ko insengero zemerewe gusubukura ibikorwa byazo ariko inzego z’ibanze zibanje kureba ko hubahirijwe amabwiriza ya Minisiteri y’ubuzima yo kwirinda ikwirakwizwa ry’icyorezo cya COVID-19.
Iyi nama yanzuye ko Ingendo hagati muri Rusizi zemewe ariko izivayo n’izijyayo ntizemewe kereka imodoka zitwaye ibicuruzwa.Uyu mwanzuro ufashwe nyuma y’aho imirenge imwe n’imwe yo muri aka karere yari yashyizwe muri Guma mu rugo.
Insengero zafunguwe ariko kugira ngo zakire abayoboke bazo zizabanza zihabwe uburenganzira n’abayobozi b’inzego zibanze barebye ko hubahirijwe amabwiriza yo kwirinda COVID-19 ariko MINALOC nayo izatanga amabwiriza arambuye.
Kuwa Kane tariki 2 Nyakanga 2020, MINALOC yashyize hanze amabwiriza akubiyemo ingamba abayobozi b’amadini basabwa kubahiriza mu gihe insengero zizaba zamaze gufungurwa arimo:
Ahasengerwa hazabanza kugenzurwa n’itsinda rishinzwe kwemeza ko hujuje ibisabwa mu kwirinda Coronavirus rigizwe n’inzego zikorera mu murenge aho urusengero ruri n’abahagarariye itorero/idini/Kiliziya bikemezwa n’inzego z’Akarere.
Buri rusengero/umusigiti rusabwa kugira itsinda ry’abakorerabushake babihuguriwe kugira ngo bafashe abasenga kubahiriza amabwiriza yo kwirinda Coronavirus.
Umunsi ubanziriza guterana bwa mbere ubuyobozi bw’ahasengerwa hamwe n’itsinda ry’abakorerabushake babihuguriwe bahurira ku rusengero bakareba ko ibintu byose biri mu buryo. Iminsi yose y’amateraniro bahagera mbere y’abandi.
Gushyiraho uburyo bwo gukaraba intoki (kandagira ukarabe, isabune n’amazi meza/hand sanitizers)
Ahantu mu rusengero bicara hagashyirwa ikimenyetso ku mwanya uticarwaho kandi hakaba hari nibura metero imwe n’igice (1.5m), hagati y’umuntu n’undi.
Abasenga bose bambara udupfukamunwa mu bihe by’amateraniro.
Buri rusengero rugabanya umubare w’abantu bayobora indirimo hubahirizwa intera nini nibura metero ebyiri kandi mu gihe baririmba bambara agapfukamunwa.
Abasenga bamenyeshwa hakurikijwe gahunda igena itsinda riza gusenga muri iryo teraniro.
Abakorerabushake bandika imyirondoro y’abaje gusenga hagaragazwa aho bavuye, nimero ya telefoni n’aho batuye.
Gusukura inyubako isengerwamo mbere na nyuma yo guterana
Iteraniro rimwe ntirigomba kurenza amasaha abiri
Guteganya nibura isaha hagati y’amateraniro abera mu cyumba kimwe kugira ngo haboneke umwanya wo gusukura
Gusubukura amateraniro amwe gusa ku munsi umuryango usengeraho yemewe guhera saa 6:00 am-6:00 pm.
Abana bafite hejuru y’imyaka 12 kugeza kuri 18 y’ubukure bemerewe gusenga bari kumwe n’ababyeyi babo.
Abayoboke kandi batanga amaturo hakoreshejwe ikoranabuhanga (MoMo, Money Transfer, Bank Transfer).
Igaburo ryera ryemewe gusa igihe ritanzwe hubahirizwa intera ya metero imwe hagati y’umuntu n’undi kandi nta gukoranaho, kwiha igaburo (self-service) cyangwa gukoresha ikiyiko.
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN
DUSHIMIYE IMANA. ABAYOBOZI BACU IBAKOMEZE MU BUSHAKASHATSI KDI IBAHE IMBARAGA NO KWIHANGANA
Ngewe mbona Insengero z’iki gihe zimeze nka Butike.Nyamara usomye muli bibiliya,usanga imirongo myinshi idusaba gukorera Imana ku buntu,tukabifatanya n’akazi gasanzwe.Urugero,nubwo Pawulo yirirwaga mu nzira abwiriza abantu,ntabwo yasabaga icyacumi.Ahubwo yabifatanyaga no kuboha amahema akayagurisha.Pastor afite umushahara wa buri kwezi.Icyacumi bitwaza,cyari kigenewe gusa ubwoko bw’Abalewi,kubera ko batagiraga amasambu.Amategeko menshi ari muli bibiliya yarebaga Abayahudi gusa.Urugero,Imana yabategetse gukebwa,ndetse utabikoze yagombaga kwicwa.Ariko Isezerano Rishya rivuga ko Gukebwa ku Bakristu ari ku mutima.Tuge dushishoza aho gupfa kwemera ibyo pastors batubwira.Akenshi biba ari mu nyungu zabo,bihabanye n’ibyo Imana idusaba.Umukristu nyakuri,ni uwigana Kristu n’Abigishwa be.
Ngewe mbona Insengero z’iki gihe zimeze nka Butike.Nyamara usomye muli bibiliya,usanga imirongo myinshi idusaba gukorera Imana ku buntu,tukabifatanya n’akazi gasanzwe.Urugero,nubwo Pawulo yirirwaga mu nzira abwiriza abantu,ntabwo yasabaga icyacumi.Ahubwo yabifatanyaga no kuboha amahema akayagurisha.Pastor afite umushahara wa buri kwezi.Icyacumi bitwaza,cyari kigenewe gusa ubwoko bw’Abalewi,kubera ko batagiraga amasambu.Amategeko menshi ari muli bibiliya yarebaga Abayahudi gusa.Urugero,Imana yabategetse gukebwa,ndetse utabikoze yagombaga kwicwa.Ariko Isezerano Rishya rivuga ko Gukebwa ku Bakristu ari ku mutima.Tuge dushishoza aho gupfa kwemera ibyo pastors batubwira.Akenshi biba ari mu nyungu zabo,bihabanye n’ibyo Imana idusaba.Umukristu nyakuri,ni uwigana Kristu n’Abigishwa be.
SIFA KWA BABA MUNGU WETU NA AMANI DUNIYANI KWA WATU WEMA.


text:
Ibibazo bijyanye no kunyara k’umugore bikomeje kwiyongera aho bamwe bakunze Urwego.com uko babigenza kugira ngo banyaze neza abagore babo mu gihe usanga abandi batubaza akamaro ko kunyaza umugore tutibagiwe n’abatubaza niba abagore bose bashobora kunyara.
Kunyaza ni iki ?: Kunyaza mu gihe cy’imibonano mpuzabitsina, ni igihe kigera mu gihe cy’imibonano mpuzabitsina umugore cyangwa umukobwa akavubura amavangingo aza asa narimo agashyuhe akaba aturuka mu myanya ndangagitsina y’umugore. Ibi bikaba bituruka ku kigero cy’ibyishimo umugabo cyangwaumusore babikoranye aba yamugejejeho. Ibi bikaba kandi bizanwa n’uburyo uwo binjiranye mu gikorwa yitwaye muri icyo gikorwa.
Bishatse kuvuga ko ushobora gukorana imibonano mpuzabitsina bikarangira umukobwa cyangwa umugore mwabikoranye utamunyaje kandi atari uko atanyara ahubwo ari uko utabashije kubikora uko bikwiye ngo umugerere ku ngingo neza.
Ese kunyaza bikorwa bite?
Umugabo cyangwa umusore wifuza kunyaza uwo bari kumwe ni byiza kubanza kumenya ko buri kintu cyose gitegurwa. Ibi bishatse kuvuga ko umugabo agomba kubanza agategura umugore we nk’uko bisanzwe.
Dore uko bikorwa; mu gihe cy’imibonano mpuzabitsina umugabo ntiyinjiza igitsina cye cyose mu cy’umugore ahubwo akigarukiriza ahagana hanze ahakikijwe n’imigoma, nyuma akajya agikoza kuri rugongo amanura yongera azamura adakuraho. Icyo gihe umugore atangira kumva uburyohe budasanzwe, bityo uko umugabo akomeza ni ko umugore akomeza kugira ububobere bwinshi ari na byo biryohera umugabo cyane. Uko umugabo aryoherwa kubera ububobere ni na ko igikorwa kigenda cyoroha kandi n’uburyohe ku mugore bugakomeza kwiyongera.
Biturutse kuri bwa buryohe umugore yumva uko burushaho kugenda bwiyongera ni na ko arushaho kugira amatembabuzi menshi atuma ububobere mu myanya ndangagitsina yiyongera. Ibi rero bikaza gutuma umugore azana amavangingo ashyushye ari byo bita kunyara maze umugore akumva aruhutse, ashize amavunane ari na yo mpamvu bavuga ko bivura umutwe n’umugongo ku mugore ubikorerwa neza kandi inshuro nyinshi.
Ushobora kwibaza uti "ese abagore bose bashobora kunyara?"
Igisubizo ni yego, buri mugore na buri mukobwa wese ashobora kunyara, bitewe n’uburyo wakoresheje ngo anyare kuko umugore ntiyinyaza. Ibi bivuze iki? bivuze ko ushobora gukorana imibonano mpuzabitsina n’umugore cyangwa umukobwa ntanyare kandi abikora.
Kunyara k’umugore cyangwa umukobwa biterwa n’uburyo wamuteguyemo n’uburyo wabikozemo.Ku rundi ruhande hari bamwe mu bagore cyangwa abakobwa bijya bigorana ku banyaza. Akenshi ukaba ukunze gusanga biterwa no kuba barakoze imibonano mpuzabitsina inshuro nke zishoboka.
Icyo ukwiye kumenya ni uko kunyaza umugore cyangwa umukobwa iyo ari ubwa mbere biratinda ndetse bikanasaba umugabocyangwa umusore imbaraga nyinshi. Ariko uko agenda arushaho kubikorerwa agenda abimenyera, imiyoboro y’amavangingo ikagenda izibuka inamenyera ku buryo bigera n’aho umugore cyangwa umukobwa akora imibonano bisanzwe agahita azana ya mavangingo.
Ikindi ni uko amavangingo ku mugore agenda yiyongera uko umugore anyazwa, bisobanuye ko rwose umugore ashobora kunyazwa bwa mbere bikanga, n’ubwa kabiri bikanga, ubwa gatatu hakazaza amavangingo make cyane, uko akomeza kunyazwa amavangingo akazagenda yiyongera kugeza aho azajya aza byoroshye cyane.
Ese buri mugore wese ashobora kunyara?
Ibibazo bijyanye no kunyara k’umugore bikomeje kwiyongera aho bamwe bakunze Urwego.com uko babigenza kugira ngo banyaze neza abagore babo mu gihe usanga abandi batubaza akamaro ko kunyaza umugore tutibagiwe n’abatubaza niba abagore bose bashobora kunyara.
Labels: igitsina, imyororokere, kunyaza


text:
Umuhanuzi Yohani Batista acibwa umutwe na Herodi
Turi ku cyumweru , taliki ya 15/12/2013 : ni icyumweru cya 3 cy’Adiventi, Umwaka A wa liturjiya.
I.Ikibazo-Shingiro:
*Mbese uri wawundi ugomba kuza , cyangwa dutegereze undi ?
*Es-tu Celui qui dois venir ou devons-nous en attendre un autre
*Are you the One who was to come or should we expect someone else ?
II. Ivanjili ntagatifu uko yanditswe na Matayo 11,2-11 ______________________________________
Muri icyo gihe, Yohani aho yari mu buroko amaze kumva ibyo Kristu akora, yohereza babiri mu bigishwa be kumubaza bati «Mbese uri Wawundi ugomba kuza, cyangwa dutegereze undi?» Yezu arabasubiza ati «Nimugende mutekerereze Yohani ibyo mwumva n’ibyo mubona :impumyi zirabona, abacumbagira baragenda, ababembe barakira, ibipfamatwi birumva, abapfuye barazuka, n’abakene barigishwa Inkuru Nziza. Hahirwa utazagushwa n’ibyo nkora!» Izo ntumwa zitirimutse,
Yezu abwira rubanda ibya Yohani ati «Mwagiye kureba iki mu butayu? Urubingo se ruhungabanywa n’umuyaga ? Mwagiye kureba iki? Umuntu se wambaye imyenda y’agatangaza? … Abambaye iy’agatangaza se ko batuye mu ngoro z’abami! Nk’ubwo se mwagiye kureba iki? Umuhanuzi se? Koko rero ndabibabwiye, ndetse atambutse umuhanuzi. Ni we banditseho ngo ‘Dore nohereje intumwa yanjye imbere yawe kugira ngo izagutegurire inzira.’ Ndababwira ukuri: mu bana babyawe n’abagore ntihigeze kuboneka uruta Yohani Batisita; nyamara umuto mu Ngoma y’ijuru aramuruta.»
III. TUZIRIKANE
Mu gihe cya Yezu, abagize umuryango wa Isiraheli bari basangiye amizero akomeye y’uko bakeneye UMUCUNGUZI , kandi bakemera badashidikanya ko agiye kuza bidatinze. Gusa ikibazo kitoroshye bahuye nacyo cyari icyo kuzashobora kumumenya(reconnaître) no kumutandukanya n’abandi bantu. Bityo rero bageragezaga gusesengura ibyanditswe bitagatifu bashakamo ibimenyetso byazabafasha kumenya Umukiza bitagoranye.
Muri urwo rwego hagaragaye ubwoko bubiri bw’ibimenyetso byatuma amenyekana : *Ibikorwa bye (ses œuvres) *n’amazina ye y’icyubahiro( « ses titres »). Ku byerekeye ama titres ye, mu byanditswe hari ahavuga ko Mesiya yagombaga kuba ari « Umwami » ; ahandi hakagaragazaga ko yagombaga kuba ari « Umuhanuzi », ahandi hakavuga ko yagombaga kuba ari « Umusaserdoti ». Ikibazo gikomeye cyavutse kuri Yezu ni uko nta n’imwe muri izi “titre” yari afite : ntiyari umwami, ntiyafatwaga nk’umuhanuzi , nta n’ubwo yavukaga mu muryango w’abaherezabitambo !
Ikindi ni uko we ubwe atigeze yiyamamaza ngo yerure avuge ko ari we Mesiya wari utegerejwe. Nyamara Yohani Batista yakubise Yezu amaso ubwo yamubatizaga maze atangaza ku mugaragaro ko ari we Mucunguzi wari utegerejwe kandi amwereka abantu: “Dore Ntama w’Imana “!
Ubutumwa bukomeye bwa Yohani Batista ni aha bushingiye, yabaye UMURANGA mwiza yereka rubanda ko Mesiya ari Yezu w’i Nazareti. Nyamara ntibyatinze, Yohani Batista aba arafashwe, arafungwa . Ariko mu buroko yakomezaga gukurikirana amakuru ya Yezu (Gereza z’abaromani ntizari urubagiro nk’iz’i Rwanda !) .
Yohani agomba kuba yaribazaga mu mutima we ati:
*Aho sinibeshye nkaba nareretse abantu umucunguzi utari we ?
*Niba yezu ariwe Mucunguzi kuki ntacyo akora ngo mve aha hantu ?
*Azancungura ryari ko mbona nshobora kugwa muri ubu buroko ?
Nibwo rero afashe icyemezo cyo kohereza bamwe mu bigishwa be ngo babaze Yezu iki kibazo-shingiro ry’ukwemera: « Mbese uri Wawundi ugomba kuza, cyangwa dutegereze undi?» Yezu ntiyashubije « yego » cyangwa « oya » ahubwo yatumye kuri Yohani muri aya magambo : « Nimugende mutekerereze Yohani ibyo mwumva n’ibyo mubona :impumyi zirabona, abacumbagira baragenda, ababembe barakira, ibipfamatwi birumva, abapfuye barazuka, n’abakene barigishwa Inkuru Nziza ».
Aya ni amagambo Yohani Batista nk’umuhanuzi yari asanzwe azi neza: ni ya nzira ya mbere yagombaga gufasha rubanda kumenya (reconnaître) Umucunguzi hashingiwe ku bikorwa bye(ses œuvres). Yohani Batista yarasobanukiwe ariko nanone apfana ikibazo cyo kumenya ukuntu ubucunguzi bwa Yezu bwagombaga na we kumugeraho . Koko rero mu gihe cye n’ab’intungane cyane bari batarasobanukirwa ibyerekeye « Izuka ry’abapfuye » nk’uko twabisobanuriwe n’ibyaje kuba kuri Yezu !
Aha niho bamwe bashingira bagerageza kumva ririya jambo Yezu yavuze kuri Yohani Batista ngo : “mu bana babyawe n’abagore ntihigeze kuboneka uruta Yohani Batisita; nyamara umuto mu Ngoma y’ijuru aramuruta” IV. Mbese Abanyarwanda bemera ko bakeneye Umucunguzi ? Ubutegetsi bwa Paul kagame n’Agatsiko ke burananiwe ku buryo bugaragarira bose ari nako burushaho kuremerera abanyarwanda no kubagaraguza agati .
Mu bihe bikomeye nk’iby’ubucakara n’ijyanwabunyago umuryango wose w’abantu ugenda ukenera ko bamwe mu bana bawo bawubera koko nka Mesiya ! Niyo mpamvu Umucunguzi ashobora kuba: *UMWAMI(PEREZIDA), *UMUHEREZABITAMBO(Padiri, Pasiteri, Imamu ….), *UMUHANUZI *Cyangwa undi mwenegihugu wese ugaragaza ibikorwa (oeuvres) bigaragaza impano idasanzwe. Twese rero turahamagarirwa kugoboka u Rwanda hakurikijwe ingabire(charisme) buri wese yahawe. Gusa rero kumenya uzagirira rubanda akamaro ntibyizana, ntibyoroshye, bisaba gushishoza hakaba n’ubwo bisaba UMURANGA !
Madamu Ingabire Victoire yaragerageje none Ingoma y’iterabwoba ihisemo kumukoma mu nkokora imuheza mu gihome aho ari kumwe na Bernard Ntaganda, Deogratias Mushayidi n’izindi ntwari. Nyamara nka Yohani Batisita ntibabura gukurikirana amakuru yo hanze bashaka kumenya niba umurimo utoroshye w’ugucungurwa kwa rubanda ugifite abakandida ! Mbege ukuntu bacika intege baramutse bamenye ko babanaga n’ibigwari gusa ! Uyu munsi ikibazo « Mbese uri Wawundi ugomba kuza, cyangwa dutegereze undi?» kirabazwa Umunyapolitiki wese w’Umunyarwanda.
Nanjye nk’uwiyumva muri bene abo, ndifuza kuba nasubiza nti « mumwumve ibyo tuvuga, murebe ibyo dukora”,kubijora ni uburenganzira bwanyu; ariko nimubikunda, mukabishima mutinyuke mufate n’icyemezo cyo bishyigikira kugira ngo tugire ingufu zihagije zo KWIBOHOZA. Nta mucunguzi uzamanuka mu ijuru ngo akorere Abanyarwanda ibyo bashoboye kwikorera : KWIBOHOZA. Nta wundi ubibabereyemo atari mwe ubwanyu.Niba ntacyo mukora ntimugire n’icyo mutegereza. Umuntu asarura ibyo yabibye. Gusarura mu mirima y’abandi bihira bake.
Nidufatanya,tuzatsinda. Ntabwo duteganya gutsinda abandi banyarwanda : tuzatsinda ingoma y’AKARENGANE, IKINYOMA, ITERABWOBA, UKWIKUBIRA IBYIZA BY’IGIHUGU. Umuyobozi ufite izo ngeso wese ni umwanzi w’igihugu. Uwo niwe ukwiye kurwanywa kugira ngo nazicikaho abeho n’abandi babeho.
Icyumweru cyiza ku Banyarwanda bose Icyumweru cy’Ukwizera no kudatezuka ku bakunzi ba Victoire Ingabire.
Icyumweru cyiza ku bumva iki KIBAZO kibareba kandi bakaba biteguye kugisubizanye umutima w’ukwitanga.
Abacyibuka Vêpres du dimanche (Nyundo) mbatuye iyi antienne : “Tu es qui venturus est, an alium expectamus ….”
Abadashoboye urwo rurimi namwe ntabibabuze gusenga kabiri :
http://www.youtube.com/watch?v=CeCtRhHP0lQ
Uwanyu Padiri Thomas Nahimana.


text:
Umukobwa usanzwe aza kumufata ntiyari ahari yari yagiye iwabo bityo aba ari jye uza, cyane cyane ko n’ubundi nirirwa imuhira aho mba kwa mushiki wanjye kuko nta kazi ngira ahubwo niga muri weekend.
Tugihagaze aho n’abandi baje gucyura abana mbonamo umukobwa mwiza ucyeye bigaragara ko atari umukozi wo mu rugo, ndamwegera ndamusuhuza kuko numvaga nkeneye umuntu twaba tuvugana.Namubwiye ko nitwa Ndugu na we ati nitwa Elisabeth, abimbwira amwenyura mbona ntasanzwe.
Nkomeza kumuganirizaho gato mu kanya abana baba barasohotse mfata uwacu na we ajya gufata uwo yaje kureba turataha buri wese mu nzira ye. Ku munsi wakurikiyeho nagarutse kureba umwana nza nizeye ko nongera kubona wa mukobwa kuko kuva namubona sinigeze ndeka kumutekerezaho. Nageze ku ishuri abana bari gusohoka ndaranganya amaso ngo ndebe ko namubona biba iby’ubusa ndamubura. Natashye numva mbabaye, nkagenda nkebaguzwa ngirango wenda yatinze kuza ariko birangira ntamubonye.
Kugeza mu mpera z’icyo cyumweru sinamubonye birashoboka ko hari undi wazaga gutwara umwana wabo, ikibazo ni uko n’igihe twahuraga bwa mbere ntigeze nibuka kureba umwana azana ngo mumenye byibuze nari no kubaza amakuru ye.
Mu cyumweru gikurikiyeho umukobwa w’iwacu yaragarutse maze asubira kuri gahunda ye yo kujyana no kuvana umwana ku ishuri. Rimwe ari ku cyumweru rero njyana na bishywa banjye mu missa kuri paroisse,twahuye na wa mukobwa, dukubitanye amaso twembi turikanga ariko tunanezerewe.
Kuva ubwo ntitwongeye gutandukana, twahanye numeros za telephones, tubwirana aho dutuye. Nasanze ari umunyeshuri mu yisumbuye wari uri muri stage hafi yo kwa nyina wabo akaba ari na ho ataha bityo tubona umwanya uhagije wo kumenyana,gusuurana no kuganira byimazeyo maze turakundana.
Nari umusore utagira akazi niga muri kaminuza muri weekend, sindi mubi na gato bityo abakobwa bahoraga banyirukaho kandi nanjye simborohere nkabirukaho; kuva nahura na Elisabeth natangiye gucisha make nikuramo ibya gisore byo guhora mu nkumi ahubwo numva hamwe na we nategura ubuzima bw’ejo hazaza mbishyizeho umwete.
Gusa wa muco mubi nari narihaye warankurikiranye maze birangira muteye inda tubyarana umwana w’umuhungu; imiryango yacu birayibabaza kandi natwe ubwacu turigaya ariko dusanga nta kundi twabigenza agomba kurangiza kwiga nanjye ngashaka ubuzima.
Inshuti zanjye zimwe zitangira kungira inama yo kumureka uwo mukobwa utazi kubara ngo amenye igihe atakwiye gusama, abandi bakanyumvisha ko n’ubundi nta kazi mfite ntabona ikimutunga nimurekere iwabo, ndetse n’iwabo bakabona ntacyo maze bakamunyangisha.
Twabyitwayemo neza rero maze mu gihe umwana wacu agize imyaka ibiri tubasha kumvisha abavandimwe bacu ko twe dukundana kandi tuzatungwa na bike tubonye kuko we yari arangije kwiga abonye akazi ko kwigisha muri primaire.
Bemeye kudushyigikira turashyingiranwa ubu tubanye neza turera umuhungu wacu mu rukundonanjye ndi kurangiza kaminuza kandi mfite icyizere cyo gukora ntikoresheje nkazamuhesha ishema.
Buri gitondo iyo ndebye Elisabeth ndamwenyura nkibuka ko yankuye mu maraha ya gisore akanyigisha kwitwa umugabo icyo aricyo.


text:
Kuba umubaji ntiyabitekerezagaho ariko yarotaga kuzakora umwuga uwo ari wo wose utuma akoresha amaboko ye mu guhimba ibintu bitandukanye. Gusa ku matsiko yahoranaga y’uburyo ibikoresho bikorwa mu mbaho, hiyongereyeho ubumenyi yakuye mu ishuri, impano asanganywe mu kurema ibishya ndetse n’ikoranabuhanga maze bituma muri Queen w’imyaka 22 ukomoka i Karongi, havukamo umubaji ukoresha ikoranabuhanga rihambaye mu kurema ibikoresho byuje ubwiza. Ubu ni ubuhamya bwe atubwira uko yabaye umubaji.
Mu bwana bwange nakundaga gukora utuntu twinshi, sinicare hamwe. Mu gihe iwacu babaga bari kubaka, nabafashaga guponda sima. Ibi byatumaga nshaka kuziga imyuga. Nkirangiza ikiciro rusange mfite imyaka 16, nahise mpabwa kwiga imibare, ubumenyi bw’isi n’ubugenge. Nyuma y’umwaka umwe gusa, nahise nsaba ababyeyi ko nahindura nkajya mu myuga dore ko zari inzozi zange kuva na kera. Ntibyagoranye cyane kuko nakomeje kubibasobanurira ndetse mbereka ingero z’abaturanyi bakora imyuga kandi bayikunze, nuko baranyemerera.
Naje guhura n’umuntu andangira ikigo kigisha ububaji i Rubengera, biranshimisha cyane kuko nasanze ari hafi y’iwacu. Gusa na none byarantangaje cyane! Muzi impamvu? Ni ukuri ntabwo nari nzi ko mu Rwanda hari ahantu bigisha ububaji! Ni yo mpamvu namwe mbagira inama yo kujya mubaza amakuru ku byo mukeneye kumenya byose. Nahise njyayo bampa ibizami, ndabitsinda nuko nemererwa kwiga mu ishami ry’ububaji n’ikoranabuhanga ryifashishwa mu gutunganya imbaho.
Umunsi wa mbere njya kwiga, narishimye kuko nabonaga ko inzozi zange zigiye kuba impamo! Uwo munsi batweretse ibikoresho tuzifashisha twiga, mbona imashini zitandukanye n’izo najyaga mbona mu dukiriro tw’iwacu, binyereka ko ububaji ngiye kwiga budasanzwe bituma ndushaho kubukunda.
Mu gushyira mu bikorwa ibyo twize, twakoreshaga imashini, yaba mu gushushanya no gukata ibyo tugiye gukora nk’ameza, intebe n’ibindi noneho nyuma tukabyiteranyiriza n’intoki.
Kugira ngo umuntu agere ku nzozi ze agomba kugira intego. Nange niga nari narihaye intego. Nigaga mparanira guhora mu b’imbere, bituma ndangiza ari nge mukobwa wa mbere mu karere kose mu bizamini bya Leta mu mashuri y’ubumenyingiro.
Naranezerewe cyane ndetse biba akarusho ntangiye kubona ibiraka by’ububaji maze nkakodesha imashini z’aho nigaga nkabikorerayo
N’ubwo nari ndangije kwiga, nakomeje kubaza amakuru, bituma menya Fablab ikigo abantu bemererwa kwifashisha ibikoresho byaho mu kwiyungura ubumenyi. Nkimenya ayo makuru, nahise nza i Kigali, ubu mpamaze umwaka n’igice.
Ubu maze kumenyera kandi ikoranabuhanga ryaho rimfasha gukorera ku gihe. Reka nkuhe urugero: Ameza ubusanzwe akorwa mu minsi ibiri, nge nyakora amasaha atanu gusa. Ibyo bituma nkora ibintu byinshi ku munsi. Iri koranabuhanga nkoresha ntirisanzwe kuko iyo umukiriya ansabye kumukorera ikintu runaka, mbanza kumwereka uko kizaba kimeze mbere yo kugikora!
N’ubwo nageze ku nzozi zange zo kuba umubaji, ntabwo nanyuze ahatambitse gusa. Urugero, nkitangira nibazaga niba nzamenyera gukoresha imashini z’ikoranabuhanga kandi koko hari izangoye ariko abo nahasanze barazimenyereje, ubu nta kibazo!
Ni ukuri ubu urwego ngezeho ndarwishimira kandi nkomeje kongera ubumenyi. Byose mbikesha ababyeyi bange, abayobozi b’ishuri nizeho banyoroherezaga nkishyura buhoro buhoro ndetse n’abandi bose banshyigikiye. Ubu intego yange ni ukuzagira ‘atelier’ (soma atoriye) yange irimo imashini zikoresha ikoranabuhanga rigezweho. Kandi nsoje namwe mbashishikariza kujya mugira intego zagutse, mukabaza amakuru mukeneye ajyanye n’ibyo mwifuza kugeraho, nta kabuza inzozi zanyu zizaba impamo.


text:
-
Inombe y’bishyimbo bivanze n’imizuzu
Ibikoresho : Ibishyimbo 500g Imizuzu 2 cyangwa 3 Amamesa ikiyiko kinini Umuntu agasenda. Uko bitegurwa Inika ibishyimbo amasaha 12 mbere. Hanyuma ubiteke mu mazi mu gihe cy’isaha. Shyiramo imizuzu ikiri mu gishishwa. Wongere ubitogose igihe cy’isaha. Minina ibishyimbo hanyuma utonore imizuzu. Binombe byose hanyuma usukemo amamesa wabanje gushyushya, umunyu, n’urusenda. Bivange neza hanyuma ubitegure bigishyushye. hifashishijwe igitabo la cuisine au pays du (...)
-
Inyama z’umwijima zumutse
Ibikoresho Inyama z’umwijima 1kg Ibiyiko 3 by’amavuta Umunyu Ikirungo cy’ifu (curry powder) akayiko 1ibitunguru soya sauce ibiyiko 2 binini Persil ziseye utuyiko 2 Uko bikorwa Tegura inyama neza uzoze uzikate Shyushya amavuta ku muriro muke Shyiramo inyama mu mavuta yahiye ureke amazi yazo ashiremo ugenda ugaragagura Zimaze gufata irangi, ongeramo ibitunguru shyiramo soya sauce Bireke bimare iminota 5 byarure unyanyagizeho twa persil dukasemo duto. ushobora kongera utuzi duke niba udashaka (...)
-
Choufleur ivanze na karoti
Ibikoresho Chou fleur 1 Karoti 4 ziringaniye Puwaro 1 Amavuta ibiyiko 2 Amazi igice cya litiro Umunyu Uko bitegurwa Kata chou fleur ukoresheje intoki uca buri ntete uko iba imeze Kata karoti mo uduce duto Togosa karoti, nizimara akanya ushyiremo choufleur bibire akanya gato ntibishye cyane ushyiremo akunyu gacye hanyuma ubikure ku muriro Fata ipanu ushyireho amavuta ukaranga puwaro, nizimara guhumura ariko zitarahindura ibara, shyiramo za chou fleur na karoti watogosheje (...)
-
Umuceri urimo garam masala
Ibikoresho ku bantu 3 Umuceri wa basmati garama 500 Amavuta ikiyiko 1 Amazi Akayiko 1 ka garam masala Igitunguru 1 Umunyu Amazi Uko bikorwa Shyushya amavuta mu isafuriya ushyiremo igitunguru ariko ntigishirire Ronga umuceri usukemo uvange Komeza uvange ushyiremo n’umunyu Umuceri utangiye koroha mo gake ushyiremo garam masala uvange gake Shyiramo amazi akubye kabiri ingano y’umuceri ubirekere ku muriro muke bimareho iminota 20 Wugabure utakeho utubabi twa coriander cyangwa se persil (...)
-
Inyama zivanze na chou fleur
Ibikoresho Sauce tomate 1 Igitunguru 1 chou fleur umunyu amazi poivre Uko bikorwa Tunganya chou fleur uyikate neza, yikatemo uduce duto uhagaritse kuva ku giti cyayo Zitogose mu mazi arimo umunyu zimare iminota iri hagati 7 na 10 zitogota Zikureho uzishyire ku ruhande Tunganya inyama uzikatemo nazo ibice bitari binini cyane Zishyire mu isafuriya nta mazi ushyiemo upfundikire zihishwe n’amazi yazo Zimaze kumuka usukamo amavuta ukavange Zimaze guhindura irangi ushyiramo igitunguru Shyiramo (...)
-
Isupu y’ibihumyo na karoti
Ibikoresho Ibiyiko 2 by’amavuta ya elayo Ibihumyo bibisi garama 800 Karoti 4 zirapye Tungurusumu udusate 2 Teyi utubabi 2 Umunyu na poivre noir Umufa w’imboga udukombe 6 ( hari uwugurwa muri za super market ariko nawe wawokorera utogosheje imboga zitandukanye ukagoresha amazi yazo) Akayiko 1 ka persil ziseye Uko bikorwa Shyushya amavuta mu isafuriya nini ku muriro muke Ongeramo ibihumyo, karoti, tungurusumu, teyi, umunyu na poivre Vanga ubirekereho bimareho iminota iri hagati ya 8 na 10 (...)
-
Umuceri utekesheje umufa n’isosi y’inyanya
Ibikoresho Umuceri udukombe 3 Umufa udukombe 4 Inyanya 4 ziseye zimeze nk’isosi Umunyu na poivre Tungurusumu udusate 2 Amazi ashyushye agakombe udukombe 2 Uko bikorwa Shyira umufa n’inyanya ziseye mu isafuriya utereke ku ziko Bimaze gutogota ushyiremo umuceri wabanje kuronga Shyiramo uunyu na poivre na tungurusumu zisekuye uvange Shyiramo amazi unyuzemo ikimamiyo gahoro Biree ku ziko ku muriro muke amazi aze gukama umuceri uhiye neza Gracieuse (...)
-
Igitoki kirimo epinards n’ifi
Ibikoresho Igitoki 1kg Ifi mbisi garama 500 Umufungo muto wa epinards Ibitunguru 2 Inyanya 4 Amavuta y’amamesa ibiyiko 3 Umunyu na poivre Cube magi 2 Uko bikorwa Tonora igitoki ugikatemo kabiri Bishyire mu isafuriya Ronga ifi uyikatemo ibisate 2 nayo uyishyire hejuru y’ibitoki Katiramo inyanya n’igitunguru Ushyiremo umunyu na poivre n’ibindi birungo washaka kongeramo Renzaho cube magi Sukamo amazi abirengeye utereke ku ziko Bireke bitpgote ubipfundikiye nyuma uze kureba ko igitoki (...)
-
Filet y’ifi n’ibihumyo
Ibikoresho Filet y’ifi garama 800 Ibihumyo garama 600 Moutarde ibiyiko 2 Umutobe wo mu ndimu 1 Umufa ml 200 Inyanya 4 Poivre n’umunyu Uko bikorwa Ronga ibihumyo n’ifi ubikatemo udusate tutari duto cyane Vanga umutobe w’indimu na moutarde ubinyangagize ku bihumyo no ku ifi Shyira isafuriya ku ziko ushyiremo ibihumyo ukomeze uvange kugeza amazi yabyo ashizemo Ongeramo ifi Sukamo amavuta ikiyiko 1 Shyiramo inyanya warapye ( zikamera nk’iziseye) Shyiramo umunyu na poivre Sukamo wa mufa ureke (...)
-
Umuceri urimo ubuki
Ibikoresho Umuceri muremure garama 250 Ibiyiko 4 by’amavuta ya elayo cyangwa ibihwagari Ibiyiko 3 by’ubuki bwiza Akayiko 1 ka simba mbili Umunyu na poivre Amazi ibikombe 2 bya ml 500 Uko bikorwa Shyira amavuta ku isafuriya ushyiremo umuceri uvange kugeza uhinduye ibara watangiye no koroha Fata amazi ashyushye watetse akabira ushyiremo ubuki, simba mbili, umunyu na poivre Yasuke muri wa muceri ubireke bimareho iminota 20 ku muriro muke Gracieuse (...)
-
inyama n’ibihumyo bivanze na karoti
Ibikoresho 1kg y’inyama ikasemo ibice Ibiyiko 2 by’amavuta Ibitunguru 2 Ibihumyo garama 200 karoti 2 persil sositomate 1 Umunyu na poivre Uko bikorwa Camutsa amavuta mu isafuriya ushyiremo za nyama uzikarange sukamo bya bitunguru na persil shyiramo karoti wazikasemo uduce tunini Ongeramo umunyu na poivre Sukamo ibirahure 2 by’amazi Fata sauce tomate ubanze uyivange gake mu mazi ashyushye uyasukemo shyiramo ibihumyo upfundkire bimareho amasaha isaha imwe ku ziko Muryoherwe (...)
-
Imboga za poivrons na courgettes
Ibikoresho Poivron y’icyatsi 1 Poivron y’umuhondo 1 Poivron y’umutuku (uramutse utabonye ubundi bwoko wakoresha bumwe ugafata eshatu) Ibitunguru 2 Courgettes 2 Fenouil ½ y’igisate cyo hasi ( Ziboneka mu masoko nka kimironko, nyabugogo no muri za super markets) Ibihumyo bibisi garama 50 Tungurusumu udusate 2 Ikiyiko cy’amavuta Teyi agashami 1 Romarin agashami ( ijya kumera nka teyi ariko yo iba ifite amababi abyibushye) Umunyu Uko bikorwa Shoreranya amavuta n’ibitunguru wakasemo duto Ongeramo (...)
-
Makaroni zirimo ifi
Ibikoresho Makaroni garama 350 Inyanya 4 Agapaki k’amafi ya conserve yitwa filet d’anchois Tungurusumu udusate 2 Utuyiko 2 twa persil ziseye Huile d’olive extra vierge Umunyu Uko bikorwa Shyira amazi ibikombe 3 ku ziko ushyiremo umunyu Igihe utegere ko abira shyira amavuta ibiyiko 2 ku isafuriya ushyire ku ziko Shyiramo tungurusumu n’ifi bimaremo iminota 2 Ongeramo inyanya na persil ubireke bimareho iminota iri hagati ya 10 na 15 ku muriro muke Ya mazi washyizeho amaze kubira ushyiramo (...)
-
Inyama n’amashaza
Ibikoresho : Ibiyiko 2 by’amavuta 1 kg cy’inkoko Tungurusumu 1 1/2 kg cy’amashaza atogosheje Inyanya 3 nini Sauce tomate Amavuta ya beurre ibiyiko 2 Umunyu na poivre Uko bikorwa : Shyira amavuta ku ziko na tungurusumu Ongeramo inyama zimare iminota 5 Shyiramo umunyu na poivre uvange Shyiramo amavuta ya beurre, namara kuyenga ushyiremo amashaza inyanya na sauce tomate ubireke ku ziko iminota 25 ku muriro muke cyane Ubonye isosi ifashe (...)
-
Isupu y’ifi
Ibikoresho Ifi mbisi 2kg Ibitunguru 2 Puwaro 1 Inyanya 6 Tungurusumu udusate 2 Amavuta ya elayo ibiyiko 3 Amazi l 3 Umunyu na poivre Uko bikorwa Ronga ifi neza uyitunganye Shyushya amavuta ushyiremo igitunguru Rambikamo ifi ugende uhindura impande zose zishye Yikuremo uyishyire ku ruhande uyikuremo amahwa Mu mavuta ukuyemo ifi ushyiremo inyanya Shyiramo umunyu na poivre n’amazi make ashyushye Sukamo tungurusumu zisekuye Shyiramo ya fi wakuyemo amahwa Bimaze gutokoga mu minota 5 ubisye (...)
-
Karoti zirimo amata
Ibikoresho Karoti 3 Puwaro 2 Inyanya garama 250 Poivron 1 Ibitunguru 2 Beurre garama 30 Amata cl 15 Tungurusumu agace 1 Persil Uko bikorwa Ronga imboga zose uzikate Yengesha beurre mu isafuriya iri ku ziko Shyiramo tungurusumu ziseye n’igitunguru bimaremo iminota 2 Shyiramo karoti uvange Shyiramo puwaro ukomeze uvange Sukamo amata Shyiramo inyanya zirapye upfundikire bimare iminota 40 ku muriro muke cyane Katiraho persil hejuru Gracieuse (...)
-
Igitoki gitukura
Ibikoresho ku bantu batatu Ibitoki ibiro 2 Sauce tomate 1 Inyanya 2 Igitunguru 1 Tungurusumu udusate 2 Amavuta ibiyiko 3 Puwaro 2 Puwavuro 1 Sereli utubabi 3 Beef masala ¼ cy’akayiko na magi 2 Uko bikorwa Tobora igitoki ugishyiremo amazi make atarengeye utereke ku ziko gishye ariko ntigihwane Igihe igitoki kitarashya neza karanga igitunguru, tungurusumu, inyanya, puaro, puwavuro na sereli Ongeramo inyanya ubireke bvibanze bishye neza Bimaze gushya ushyiremo beef masala na saucetomate (...)
-
Ibyo kwitondera mu guteka ifiriti n’amandazi
Ibiribwa bitekwa mu mavuta menshi nk’amandazi, ifiriti zitandukanye, n’ibindi usanga biryoshye ariko iyo utitondeye uburyo ukoresha amavuta ashobora gukutera ibibazo mu mubiri. Dore ibyo uzakurikiza mu gihe uteka mu mavuta menshi : Ntugashyire ibiryo bitandukanye mu mavuta icyarimwe : hari ubwo umuntu asanga ari bukenere guteka ifiriti y’ibijumba n’ibitoki akigira inama yo kubishyiriramo rimwe. Icyo gihe nibimara gushya uzumva ikiribwa kimwe cyatakaje umwimerere wacyo gifate uw’ikindi (...)
-
Imboga za dodo zirimo inyama ziseye
Ibikoresho Inyama ziseye garama 500 Umufungo wa dodo z’imizi 1 Inyanya 1 Igitunguru 1 Puwaro 2 Amazi ashyushye ¼ ya litiro ashyushye Amavuta ibiyiko 3 Uko bikorwa Ronga imboga uzikate ukate n’inyanya na puwaro Shyira amavuta ku isafuriya utereke ku ziko ukarangemo inyama zihindure irangi shyiramo imboga uvange gahoro Ongeramo igitunguru na puwaro Bimaze gufata amavuta ushyiremo inyanya Sukamo amazi ashyushye n’umunyu bitogote iminota itanu Gracieuse (...)
-
Ibirayi birimo amashaza na karoti
Ibikoresho Amashaza 500 g Ibirayi 2kg Karoti 3 Inyanya 3 Tungurusumu 4 udusate Igitunguru 1 Sauce tomate 1 Amavuta ya beurre ibiyiko 2 binini cyangwa se amavuta asanzwe y’inka. Udakunda amavuta y’inka wakoresha amavuta asanzwe Amazi l 2 Uko bikorwa Togosa amashaza ariko ntashye cyane Hata ibirayi ubironge ubikatemo ubushyire mu mashaza Katiramo karoti n’inyanya ushyiremo na sauce tomate Shyiramo tungurusumu n’igitunguru wakasemo duto Shyiramo umunyu ubureke bishye Bitarashya cyane ushyiremo (...)


text:
Impamvu tugomba ‘gukomeza kwera imbuto nyinshi’
“Iki ni cyo cyubahisha Data: ni uko mukomeza kwera imbuto nyinshi kandi mukagaragaza ko muri abigishwa banjye.”—YOH 15:8.
1, 2. (a) Ni iki Yesu yabwiye abigishwa be mbere gato y’uko apfa? (Reba ifoto ibimburira iki gice.) (b) Kuki ari iby’ingenzi ko tuzirikana impamvu tubwiriza? (c) Ni iki tugiye gusuzuma?
MU IJORO ryabanjirije urupfu rwa Yesu, yaganiriye n’intumwa ze azizeza ko azikunda cyane. Yanaziciriye umugani w’umuzabibu twasuzumye mu gice kibanziriza iki. Muri uwo mugani, Yesu yateye abigishwa be inkunga yo ‘gukomeza kwera imbuto nyinshi,’ mu yandi magambo bagakomeza kubwiriza ubutumwa bw’Ubwami.—Yoh 15:8.
2 Yesu yabwiye abigishwa be icyo bagombaga gukora, anababwira impamvu bagombaga kugikora. Yababwiye impamvu bagombaga kubwiriza. Kuki ari iby’ingenzi ko dusuzuma izo mpamvu? Iyo tuzizirikanye, bidushishikariza gukomeza kubwiriza ubutumwa bwiza kugira ngo “bubere amahanga yose ubuhamya” (Mat 24:13, 14). Muri iki gice, turi busuzume impamvu enye zishingiye ku Byanditswe zituma tubwiriza. Nanone turi busuzume ibintu bine Yehova yaduhaye bidufasha gukomeza kwera imbuto.
TWUBAHISHA YEHOVA
3. (a) Nk’uko bigaragara muri Yohana 15:8, ni iyihe mpamvu y’ingenzi ituma tubwiriza? (b) Imbuto z’umuzabibu zivugwa mu mugani wa Yesu zigereranya iki, kandi se kuki bikwiriye?
3 Impamvu y’ingenzi ituma dukora umurimo wo kubwiriza, ni uko byubahisha Yehova kandi bikeza izina rye. (Soma muri Yohana 15:1, 8.) Zirikana ko Yesu yigereranyije n’umuzabibu, akagereranya Yehova n’umuhinzi uwuhingira, naho abigishwa be akabagereranya n’amashami yawo (Yoh 15:5). Ubwo rero, birakwiriye ko imbuto z’uwo muzabibu zigereranya imbuto z’Ubwami abigishwa ba Kristo bera. Yesu yabwiye intumwa ze ati: “Iki ni cyo cyubahisha Data: ni uko mukomeza kwera imbuto nyinshi.” Nk’uko imizabibu yera imbuto nziza ihesha ishema umuhinzi, natwe iyo dutangaza ubutumwa bwiza bw’Ubwami dukoresheje imbaraga zacu zose, bihesha Yehova ikuzo.—Mat 25:20-23.
4. (a) Tweza izina ry’Imana dute? (b) Iyo utekereje ko ufite inshingano yo kweza izina ry’Imana, wiyumva ute?
4 Ni mu buhe buryo umurimo wo kubwiriza weza izina ry’Imana? Nta cyo twakora ngo dutume izina ry’Imana rirushaho kwera, kuko risanzwe ryera mu buryo bwuzuye. Ariko zirikana ko umuhanuzi Yesaya yavuze ati: “Yehova nyir’ingabo ni we wenyine mugomba kubona ko ari uwera” (Yes 8:13). Tweza izina ry’Imana mu gihe tubona ko riruta andi mazina yose, kandi tugafasha abandi kubona ko ryera (Mat 6:9). Urugero, iyo twigisha abantu imico ihebuje ya Yehova n’umugambi adufitiye, tuba tubafasha kubona ko ibintu byose Satani yavuze kuri Yehova ari ibinyoma (Intang 3:1-5). Nanone tweza izina ry’Imana mu gihe twihatira gufasha abantu bo mu ifasi yacu kumenya ko Yehova ari we ‘ukwiriye ikuzo, icyubahiro n’ububasha’ (Ibyah 4:11). Rune umaze imyaka 16 ari umupayiniya yaravuze ati: “Kuba mvuganira Umuremyi w’ijuru n’isi, biranshimisha cyane. Bituma nifuza cyane gukomeza kubwiriza.”
DUKUNDA YEHOVA N’UMWANA WE
5. (a) Nk’uko bigaragara muri Yohana 15:9, 10, ni iyihe mpamvu ituma tubwiriza? (b) Yesu yagaragaje ate ko tugomba kwihangana?
5 Soma muri Yohana 15:9, 10. Impamvu ya kabiri ituma tubwiriza ubutumwa bw’Ubwami, ni uko dukunda Yehova na Yesu tubikuye ku mutima (Mar 12:30; Yoh 14:15). Yesu yabwiye abigishwa be ko bagombaga ‘kuguma mu rukundo rwe.’ Kubera iki? Ni ukubera ko gukomeza kuba umwigishwa nyakuri wa Kristo bisaba kwihangana. Muri Yohana 15:4-10 Yesu yakoresheje kenshi ijambo ‘gukomeza’ cyangwa ‘kuguma,’ kugira ngo afashe abigishwa be gusobanukirwa ko bagombaga kwihangana.
6. Twagaragaza dute ko twifuza kuguma mu rukundo rwa Kristo?
6 Twagaragaza dute ko twifuza kuguma mu rukundo rwa Kristo kandi tukemerwa na we? Tubigaragaza twumvira amategeko ye. Yesu yadusabye kumwigana. Yaravuze ati: ‘Nubahirije amategeko ya Data nguma mu rukundo rwe.’ Yesu yatubereye ikitegererezo.—Yoh 13:15.
7. Kuki kumvira n’urukundo bifitanye isano?
7 Yesu yagaragaje ko kumvira bifitanye isano n’urukundo. Yabwiye intumwa ze ati: “Uwemera amategeko yanjye kandi akayubahiriza, uwo ni we unkunda” (Yoh 14:21). Iyo twumviye itegeko rya Yesu ryo kubwiriza, natwe tuba tugaragaje ko dukunda Imana, kubera ko amategeko ya Yesu aturuka kuri Se (Mat 17:5; Yoh 8:28). Iyo tugaragaje ko dukunda Yehova na Yesu, na bo baradukunda.
TUBURIRA ABANTU
8, 9. (a) Ni iyihe mpamvu yindi ituma tubwiriza? (b) Amagambo ya Yehova ari muri Ezekiyeli 3:18, 19 na 18:23, adushishikariza ate gukomeza kubwiriza?
8 Impamvu ya gatatu ituma dukomeza kubwiriza, ni uko twifuza kuburira abantu ko umunsi wa Yehova wegereje. Bibiliya ivuga ko Nowa yari “umubwiriza.” (Soma muri 2 Petero 2:5.) Mbere y’uko Umwuzure uba, yabwirizaga abantu ababurira ko isi yari hafi kurimbuka. Tubibwirwa n’iki? Yesu yaravuze ati: “Nk’uko abantu bari bameze muri iyo minsi yabanjirije umwuzure, bararyaga, baranywaga, abagabo bararongoraga n’abakobwa bagashyingirwa, kugeza umunsi Nowa yinjiriye mu nkuge; ntibabyitaho kugeza ubwo umwuzure waje ukabatwara bose. Uko ni ko no kuhaba k’Umwana w’umuntu kuzaba” (Mat 24:38, 39). Nubwo abantu benshi batitaga ku butumwa Nowa yababwiraga, yakomeje kubabwiriza mu budahemuka.
9 Muri iki gihe, tubwiriza ubutumwa bw’Ubwami kugira ngo dufashe abantu kumenya umugambi Imana ibafitiye. Kimwe na Yehova, twifuza cyane ko abantu bakwemera ubutumwa bwiza, kugira ngo ‘bazakomeze kubaho’ (Ezek 18:23). Nanone iyo tubwiriza ku nzu n’inzu cyangwa mu ruhame, tuba tuburira abantu benshi ko Ubwami bw’Imana buri hafi kuza, maze bukarimbura iyi si mbi.—Ezek 3:18, 19; Dan 2:44; Ibyah 14:6, 7.
DUKUNDA BAGENZI BACU
10. (a) Nk’uko bigaragara muri Matayo 22:39, ni iyihe mpamvu ituma tubwiriza? (b) Pawulo na Silasi bafashije bate umurinzi w’inzu y’imbohe?
10 Impamvu ya kane ituma dukomeza kubwiriza ni uko dukunda bagenzi bacu (Mat 22:39). Urwo rukundo ni rwo rutuma dukomeza kubwiriza, kuko tuba tuzirikana ko ibintu bishobora guhinduka, bakakira ubutumwa tubagezaho. Reka turebe uko byagendekeye intumwa Pawulo na mugenzi we Silasi. Igihe bari mu mugi wa Filipi, ababarwanyaga barabafunze. Bigeze mu gicuku, mu buryo butunguranye habaye umutingito unyeganyeza inzu y’imbohe maze inzugi zayo zirakinguka. Umurinzi w’iyo nzu y’imbohe yagize ubwoba atekereza ko imfungwa zatorotse, ashaka kwiyahura. Ariko Pawulo yaramubwiye ati: “Wikwigirira nabi!” Uwo murinzi wari ufite ubwoba yarabajije ati: “Ngomba gukora iki kugira ngo mbone agakiza?” Baramushubije bati: “Izere Umwami Yesu, uzabona agakiza.”—Ibyak 16:25-34.
11, 12. (a) Inkuru y’umurinzi w’inzu y’imbohe itwigisha iki ku birebana n’umurimo wo kubwiriza? (b) Kuki twifuza gukomeza kubwiriza?
11 Inkuru y’uwo murinzi w’inzu y’imbohe itwigisha iki ku birebana n’umurimo wo kubwiriza? Zirikana ko nyuma y’umutingito ari bwo uwo murinzi w’inzu y’imbohe yahinduye imitekerereze, agasaba ko bamufasha. Muri iki gihe na bwo, hari abantu baba batemera ubutumwa bwo muri Bibiliya, ariko bamara guhura n’ibibazo bagahindura imitekerereze, bagasaba gufashwa. Urugero, bamwe bashobora kwirukanwa ku kazi mu buryo butunguranye, bigatuma bahungabana. Abandi bashobora gutana n’abo bashakanye, bikabashengura umutima. Abandi bo bashobora kubabazwa cyane n’uko barwaye indwara ikomeye, cyangwa n’uko bapfushije. Iyo ibintu nk’ibyo bibaye, bamwe bashobora gutangira kwibaza ibibazo bifitanye isano n’ubuzima, kandi mbere batarabyibazaga. Kimwe na wa murinzi w’inzu y’imbohe, na bo bashobora kwibaza bati: “Ngomba gukora iki kugira ngo mbone agakiza?” Bashobora noneho kwemera gutega amatwi ubutumwa bwiza bw’ibyiringiro tubagezaho.
12 Ubwo rero iyo dukomeje kubwiriza mu budahemuka, tubona uko dufasha abantu biteguye kudutega amatwi no kwemera ubutumwa butanga ihumure tubagezaho (Yes 61:1). Charlotte umaze imyaka 38 ari umupayiniya agira ati: “Abantu bo muri iki gihe bafite ibibazo byabarenze. Ni yo mpamvu bakeneye kumva ubutumwa bwiza.” Ejvor umaze imyaka 34 ari umupayiniya agira ati: “Muri iki gihe ni bwo abantu benshi bahangayitse kurusha ikindi gihe cyose. Nifuza rwose kubahumuriza. Ibyo bituma nkomeza kubwiriza.” Koko rero, urukundo dukunda bagenzi bacu ni rwo rutuma dukomeza kubwiriza.
IBINTU YEHOVA YADUHAYE BIDUFASHA GUKOMEZA KUBWIRIZA
13, 14. (a) Ni ikihe kintu Imana yaduhaye kivugwa muri Yohana 15:11? (b) Twakora iki ngo tugire ibyishimo nk’ibya Yesu? (c) Ibyishimo bidufasha bite mu murimo wo kubwiriza?
13 Mu ijoro ryabanjirije urupfu rwa Yesu, nanone yabwiye intumwa ze ibintu byari kuzazifasha gukomeza kwera imbuto. Ibyo bintu ni ibihe, kandi se byadufasha bite?
14 Ibyishimo. Ese umurimo wo kubwiriza uragoye? Oya rwose. Yesu amaze guca umugani w’umuzabibu, yavuze ko kubwiriza bituma tugira ibyishimo. (Soma muri Yohana 15:11.) Mu by’ukuri, yatwijeje ko tuzagira ibyishimo nk’ibye. Mu buhe buryo? Nk’uko twabibonye, Yesu yigereranyije n’umuzabibu, naho abigishwa be abagereranya n’amashami. Amashami aba afashe ku muzabibu. Igihe cyose ayo mashami agifashe ku muzabibu, atungwa na wo. Natwe iyo dukomeje kunga ubumwe na Kristo kandi tugakomeza kugera ikirenge mu ke, tugira ibyishimo nk’ibyo aterwa no gukora ibyo Se ashaka (Yoh 4:34; 17:13; 1 Pet 2:21). Hanne umaze imyaka isaga 40 ari umupayiniya yaravuze ati: “Ibyishimo mba mfite iyo nabwirije, bituma nkomeza gukora umurimo wa Yehova.” Koko rero, ibyishimo biduha imbaraga zo gukomeza kubwiriza, nubwo twaba tubwiriza mu mafasi arimo abantu batakira ubutumwa tubagezaho.—Mat 5:10-12.
15. (a) Ni ikihe kintu Yehova yaduhaye kivugwa muri Yohana 14:27? (b) Amahoro adufasha ate gukomeza kwera imbuto?
15 Amahoro. (Soma muri Yohana 14:27.) Mbere y’uko Yesu apfa, nanone yabwiye intumwa ze ati: “Mbahaye amahoro yanjye.” Ayo mahoro adufasha ate kwera imbuto? Iyo dukomeje kubwiriza tugira amahoro yo mu mutima, kubera ko tuba tuzi ko Yehova na Yesu batwemera (Zab 149:4; Rom 5:3, 4; Kolo 3:15). Ulf umaze imyaka 45 ari umupayiniya yaravuze ati: “Nubwo umurimo wo kubwiriza utuma numva naniwe, utuma ngira ibyishimo nyakuri kandi nkagira ubuzima bufite intego.” Twishimira rwose ko dufite amahoro arambye!
16. (a) Ni ikihe kintu Yehova yaduhaye kivugwa muri Yohana 15:15? (b) Ni iki cyari kuzafasha intumwa za Yesu gukomeza kuba inshuti ze?
16 Inshuti. Yesu amaze kubwira intumwa ze ko yifuzaga ko zigira ibyishimo “byuzuye,” yazisobanuriye impamvu zigomba kugira urukundo rurangwa no kwigomwa (Yoh 15:11-13). Hanyuma yaravuze ati: “Mbita incuti.” Kuba inshuti ya Yesu ni iby’agaciro rwose! Ariko se intumwa zari gukora iki ngo zikomeze kuba inshuti za Yesu? Zagombaga ‘kugenda maze zigakomeza kwera imbuto.’ (Soma muri Yohana 15:14-16.) Imyaka ibiri mbere yaho, Yesu yari yarazibwiye ati: “Aho munyura hose, mugende mubwiriza muvuga muti ‘ubwami bwo mu ijuru buregereje’” (Mat 10:7). Ni yo mpamvu mu ijoro ryabanjirije urupfu rwe yaziteye inkunga yo gukomeza umurimo zari zaratangiye (Mat 24:13; Mar 3:14). Kumvira itegeko rya Yesu ntibyari byoroshye, ariko zari kubishobora bityo zigakomeza kuba inshuti ze. Ni iki cyari kuzifasha? Ni ikindi kintu Yehova yaduhaye.
17, 18. (a) Ni ikihe kintu Yehova yaduhaye kivugwa muri Yohana 15:16? (b) Isengesho ryafashije rite abigishwa ba Yesu? (c) Ni ibihe bintu Yehova yaduhaye bidufasha kwera imbuto muri iki gihe?
17 Isengesho. Yesu yaravuze ati: ‘Icyo muzajya musaba Data cyose mu izina ryanjye azajya akibaha’ (Yoh 15:16). Iryo sezerano ryahumurije intumwa rwose! * Intumwa ntizari zizi ko Yesu yari hafi gupfa. Ariko ntizari gusigarira aho. Yehova yari gusubiza amasengesho zari kuvuga zimusaba kuzifasha gukora umurimo wo kubwiriza iby’Ubwami. Kandi koko yarayashubije. Nyuma y’urupfu rwa Yesu, intumwa zasenze Yehova zimusaba kugira ubutwari kandi yashubije amasengesho yazo.—Ibyak 4:29, 31.
18 Ibyo ni na ko bimeze muri iki gihe. Iyo dukomeje kwera imbuto, tuba inshuti za Yesu. Nanone dushobora kwiringira tudashidikanya ko Yehova azasubiza amasengesho tumutura tumusaba gutsinda inzitizi duhura na zo, mu gihe tubwiriza ubutumwa bwiza bw’Ubwami (Fili 4:13). Kuba amasengesho yacu asubizwa kandi tukaba turi inshuti za Yesu, biradushimisha cyane! Ibyo bintu byose Yehova aduha bidufasha gukomeza kwera imbuto.—Yak 1:17.
19. (a) Kuki dukomeza kubwiriza? (b) Ni ibihe bintu bidufasha gukora neza umurimo Imana yaduhaye?
19 Muri iki gice, twasuzumye impamvu enye zituma dukomeza kubwiriza. Bituma twubahisha Yehova kandi tukeza izina rye. Bidufasha kugaragaza ko dukunda Yehova na Yesu. Nanone tuburira abantu kandi tukagaragaza ko dukunda bagenzi bacu. Twanabonye ibintu bidufasha gukora neza umurimo Imana yaduhaye. Ibyo bintu ni ibyishimo, amahoro, inshuti n’isengesho. Iyo Yehova abona ‘dukomeza kwera imbuto nyinshi,’ biramushimisha cyane!
^ par. 17 Mu kiganiro Yesu yagiranye n’intumwa ze, yakomeje kuzizeza ko amasengesho yazo azasubizwa.—Yoh 14:13; 15:7, 16; 16:23.


text:
Perezida Kagame akaba na Chairman wa FPR Inkotanyi, yabigarutseho kuri uyu wa Kane ubwo yari mu gikorwa cyo kwamamaza abakandida-depite 80 ba FPR-Inkotanyi n’imitwe ya politiki bishyize hamwe.
Bari mu rugendo rwo guhatana mu matora azaba ku wa 2-3 Nzeri 2018.
Guverineri w’Intara y’Amajyepfo, Mureshyankwano Marie Rose, yabanje kugaraga ko Akarere ka Gisagara gahana imbibi n’u Burundi, kari karasigaye inyuma ariko ubu byahindutse.
Yagize ati “Aka karere kasaga n’akahejejwe inyuma n’amateka, abaturage bako bafite imyumvire iri hasi cyane ku buryo agakomye kose birukankaga bajya mu bihugu by’abaturanyi, ariko uyu munsi baratuje, baratekanye, bari kwiteza imbere.”
Perezida Kagame yagarutse kuri iyo ngingo y’uburyo abatuye Gisagara bari barihebye, ariko avuga ko hari ubwo umuntu yambuka umupaka ajya ahantu hari inyuma y’aho avuye.
Yakomeje agira ati “Twe rero hakurya y’imipaka ntabwo tuhashinzwe, hafite ba nyiraho. Aho dushinzwe ni iwacu, reka dutunganye iby’iwacu, dutere imbere, tureke kwirirwa dutega amatwi abandi ibyo batuvuga, twe turebe ibyacu. Ndetse si ugutegura kubitunganya no kubiteza imbere gusa, twitegure no kubirinda igihe bibaye ngombwa.”
Yahise atanga urugero ku Intare, yifashisha igaragara mu kirangantego cya FPR Inkotanyi, avuga ko nubwo ari kenshi igaragara nk’isinziriye, ari urugero rwiza rwo kurinda kandi nta we wanduranyijeho.
Yakomeje agira ati “Irisinzirira ndetse ubukoko bumwe bukajya buza bukayijomba, bwibwira ngo irasinziriye, ndetse Intare nayo ikabwirengagiza, rimwe na rimwe igakomeza kwirigata iminwa izi ngo aho iri bubishakire irabwiyunyuguza. Ubundi Intare ntabwo ikunda kwanduranya, ntabwo ari ngombwa.”
“Ntabwo rero twanduranya ariko si ngombwa ko abantu batwanduranyaho, twe imbaraga zacu zose tuzishyire mu kwiyubaka no kurinda ibyo twubaka.”
Perezida Kagame yagaragaje ko mu gihe abaturanyi babanye neza, habamo inyungu.
Yakomeje agira ati “Uwatubera mwiza twakorana, twahahirana, twe nta kibazo dufite kuri ibyo kuko bigira n’inyungu. Iyi uturanye n’umuntu mukavugana, mugakorana, mugahahirana, ni inyungu.”
Yibukije abaturage ba Gisagara ko nubwo baturiye imipaka, ibyo bakiriho inyuma atari uko bibagiranye, ahubwo ibitarabageraho nabyo bizaza.
Muri aya matora, FPR ifite abakandida 70 n’icumi baturuka mu yindi mitwe ya poltiki itandatu yemereye ubufatanye. Iyo ni PDI, PSR, PDC, PPC, UDPR na PSP.
Amafoto: Muhizi Serge


text:
Umuririmbyi w'injyana ya Rnb n'izindi zishamikiyeho, Ruhumuriza James [King James], yatangaje ko agitangira kuririmba yahuye n’imbogamizi nyinshi zirimo no kutishyurwa, guhabwa amafaranga y’intica ntikize ndetse ngo yigeze no karara mu kiraro i Kibungo mu karere ka Ngoma.
Yashimangiye ko amafaranga yakoreye agitangira umuziki atayazi kuko ‘hari n’igihe yakoraga akamburwa’. Avuga ko ibihumbi ijana Frw ariyo mafaranga yibuka yahawe mu ntoki mu ntangiriro z’umuziki we kandi ko na yo yayahawe na kompanyi. Yongeraho ko hari n’igihe yakoze igitaramo ahabwa 12 000 Frw.
Muri uku kudafatwa neza n’ababaga bamutumiye byatumye igihe kimwe arara mu kiraro. Yagize ati “….Ndibuka nigeze kujya ahantu i Kibungo gutya ndarara ahantu mu kiraro…Twagiye duhura ni bintu byinshi. Icyo gihe urumva yari ‘struggle’ yo kugira ngo dutangire nyine ujya mu dutaramo ‘sometimes’ bakakwambura."
Abyutse mu kiraro yakuyemo isomo ryo kwitondera kujya mu bitaramo byose atumirwamo no kubanza kumvikana n’abamutumira. Yavuze ko afatwa gutyo yari afite indirimbo igezweho yise ‘intinyi’. Yanatekereje kandi kuburyo yajya abanza guhabwa avansi mbere y’uko atarama.
Yakomeje ati “….Byanyigishije kubanza kwitondera kujya mu bitaramo kuko icyo gihe nari nagiye mu Ntara bambwira ko ibintu byose bimeze neza ngezeyo ngira ngo urumva ibibazo nahuye nabyo. Icyo gihe nari mfite ‘intinyi’ ngira ngo, igezweho icyo gihe.”
King James yavuze ko intangiriro y'umuziki we atari inzira iharuye.
King James anavuga ko 2008 yari yafashe icyemezo cyo kureka umuziki ashyize imbere amashuri ariko kandi ngo byari bigizwemo uruhare n’uburyo indirimbo yakoreshaga zatindaga muri studio gukorana n’itangazamakuru nabyo ntibyorohe.
Yagize ati “Yego! Byambayeho nko mu 2008. Icyo gihe nari maze imyaka ibiri nkorana na Kelly [Umunyamakuru wanyuze kuri Contact FM] kuko nigaga ncumbitse mu kigo byarangoraga. Ngarutse i Kigali rero kwiga hano kuri APE Rugunga nibwo navuze ngo ariko reka nigire mubyo kwiga bino bintu by’umuziki mbyihorere.
Yakomeje
ati “Byari bitewe n’uko indirimbo yakorwaga kugira ngo izarangire bikaba
ikibazo. Ibyo byose twavugaga by’itangazamakuru kugira ngo indirimbo yawe
izagera kuri Radio bikaba ikibazo numva ngiye gihindura ibyo nkora nkigira mu
bindi.
Yavuze
ko akimara gufata icyemezo cyo kureka umuziki yegerewe na Danny Nanone amubwira
ko yamufasha akamuririmbira mu ndirimbo. Ngo King James yabanje kubyanga
akomeye ku cyemezo cyo kureka umuziki, aza kwisubiraho barakorana.
Danny Nanone amusaba ko bakorana iyi ndirimbo yarabyishingikirije kugira ngo King James anamuhuze n’aba-‘producers’ bari bagezweho ndetse n’abanyamakuru. Bagiye kwa T-Brown, indirimbo isozwa na Lick Lick wagiye muri Leta zunze ubumwe za Amerika
Lick Lick yatumye Danny Nanone kubwira King James ko icyemezo yafashe cyo kureka umuziki atari cyiza. Yamwijeje ko azamuba hafi mu rugendo rwe rw’umuziki ashikamyemo ubu.
King
James ari mu bahanzi Nyarwanda bakomeye; mu gihe amaze mu muziki yegukanye
amashimwe atandukanye anatwara irushanwa rya Primus Guma Guma Super Stars.
Yakoze indirimbo nyinshi zakunzwe bikomeye, ‘Ese warikiniraga’, ‘Hari ukuntu’, ‘Nyuwa
yawe’, …kugera kuri ‘Meze neza’ aherutse gushyira hanze.


text:
Leta y’u Rwanda yemeye kwihutisha gusinya amasezerano y’i Marrakesh
Yanditswe na Gisubizo Gentil M.
Leta y’u Rwanda yemeye kwihutisha gahunda yo gushyira umukono ku masezerano mpuzamahanga y’i Marrakesh (Marrakesh Treaty), agamije koroshya itegeko ririnda ibihangano mu by’ubwenge kugira ngo n’abafite ubumuga bwo kutabona babashe kubona/gusoma ibihangano mu buryo buboroheye bitewe n’ubumuga bafite.
Ayo masezerano yabereye i Marocco mu 2013, asaba ko hashyirwaho ibigo bizwi bizajya bihindura ibitabo bigezweho mu nyandiko ya Braille ariko ntibitere ikibazo, nko guhindura ibitabo by’imfashanyigisho n’ibindi.
Mu biganiro byahuje Umuryango w’Ubumwe Nyarwanda bw’Abatabona (Rwanda Union of Blind/RUB) n’intumwa za Leta ku wa Kane tariki ya 30 Nyakanga 2020, hagarutswe ku nyungu z’ayo masezerano mu kubahiriza uburenganzira bw’abafite ubumuga bwo kutabona.
Iyi nama yahuje abahagarariye RUB, abahagarariye Urwego rw’Igihugu rushinzwe Iterambere (RDB), Minisiteri y’Ubucuruzi n’Inganda (MINICOM), Minisiteri y’Ubutabera (MINIJUST) na Minisiteri y’Ububanyi n’Amahanga (Minafet).
Umuyobozi Nshingwabikorwa w’Umuryango w’Ubumwe Nyarwanda bw’Abatabona (RUB) Madamu Kanimba Donatilla, yasabye ko hakwihutishwa amasezerano y’ i Marrakesh mu rwego rwo kurengera uburenganzira bw’abafite ubumuga bwo kutabona.
Mu kiganiro yagiranye n’Imvaho Nshya, Kanimba yagize ati “Twaganiriye ku masezerano mpuzamahanga yasinyiwe i Marrakesh muri Morroco, arengera ibihangano mu by’ubwenge byabafite ubumuga bwo kutabona mu rwego rwo kubirinda ababyigana, twasabaga ko Leta yakwihutisha ishyirwa mu bikorwa by’aya masezerano kugira ngo uburenganzira bw’abatabona bwubahirizwe.”
Ikindi kandi haba abana cyangwa abantu bakuru bafite ubumuga bwo kutabona, bafite uburenganzira bwo kwiga no kurengera uburenganzira ku mutungo mu by’ubwenge.
Dr. Donatile yakomeje agira ati “Kuba Igihugu cyarasinye amasezerano mpuzamahanga y’abafite ubumuga, avuga ko n’abafite ubumuga bwo kutabona bagomba kugira uburenganzira bwo kwiga, ni byiza kandi turabishima ariko nta mfashanyigisho zihagije zifasha abafite ubwo bumuga.”
Michel Minega SEBERA, Umunyamabanga uhoraho muri Minisiteri y’Ubucuruzi n’Inganda ifite inshingano zo kurengera iby’umutungo mu by’ubwenge, yasezeranyije abitabiriye iyi nama ko mu gihe cya vuba ubusabe bagejejweho buzaba bwashyizwe mu bikorwa.
Ati: “Mu gihe cy’amezi 3, u Rwanda rufite ikizere ko ruzaba rwamaze kuba kimwe mu bihugu binyamuryango by’ayamasezerano y’i Marrakesh.”
Yongeyeho ko mu gihe aya masezerano azaba ashyizwe mu bikorwa, Abanyarwanda bafite umubuga bwo kutabona bazaboneraho amahirwe yo kwigaragaza mu ruhando mpuzamahanga, berekana impano bafite zitandukanye.
Yakomeje abizeza ko hagiye kurushaho kuzamura imikoranire y’inzego za Leta ndetse n’inzego zishinzwe gukurikirana abafite ubumuga bwo kutabona mu rwego rwo guharanira kuzamura imibereho yabo.


text:
Clarisse Karasira ni rimwe mu mazina azwi cyane muri muzika nyarwanda. Azwi ku ndirimbo zamenyekanye cyane zirimo "Ntizagushuke", "Gira neza", "Ubuto" n’izindi. Nubwo yatangiye kuririmba akiri muto, yabigize umwuga mu 2018. Mu rugendo rwe nk’umunyamuziki, yagiye ahura n’abamucaga intege ariko aza kubirenga, akomeza gutera imbere. Uyu munsi ni umwe mu bahanzi bazwi cyane mu gihugu. Imwe mu ntwaro zamufashije cyane ni ugukomeza gukora ibyo akunda, akirinda gucibwa intege n’abamusubizaga hasi. Dore ikiganiro yagiranye na Ni Nyampinga:
Ni Nyampinga: Wamenye ko ufite impano yo kuririmba ryari?
Clarisse: Nakuriye mu matsinda y’abana aririmba akanabyina nuko nkomerezaho kuko nange nabikundaga. Gusa sinavuga ko zari zo nzozi zange zonyine.
Ni Nyampinga: Izindi nzozi wari ufite ni izihe?
Clarisse: Numvaga nzaba ijwi rivugira abarengana, nkumva nakora icyatuma abantu barushaho kubana neza. Ibi ni byo byatumye ntangira kwiga itangazamakuru. Gusa numvaga kuba umunyamakuru bidahagije.
Ni Nyampinga: Wumvaga bidahagije?
Clarisse: Numvaga itangazamakuru ryamfasha kugeza ijwi ryange kure, ariko nanone numvaga umuhamagaro wange ari ukuririmba. Nabonaga ubutumwa butambutse mu ndirimbo bushobora guhuza benshi kandi bukagira akamaro. Nahise mfata umwanzuro wo gukora umuziki nk’umwuga. Ubu umuziki ni ko kazi kange ka buri munsi.
Ni Nyampinga: Ni iki cyagutunguye muri uru rugendo rwo gukora muzika nk’umwuga?
Clarisse: Ikintu cya mbere cyantunguye ni ukuntu ikintu cyose ukora kivamo amakuru. Rimwe na rimwe ugasanga n’ibyo bavuga si byo ndetse bigamije kugusebya. Buri wese aba ashaka ko uba uko abyifuza! Nkitangira byambereye imbogamizi ariko naje gusanga nkwiriye gushyira imbaraga ku ntego zange.
Ni Nyampinga: Nk’iyo bakuvuga ibitari byo cyangwa se bagusebya ubyakira ute?
Clarisse: Nabanje kujya mbabara ndetse nkumva najya mpimba indirimbo nkazitanga abandi bakaziririmba. Ariko nyuma naje gusanga abantu bose tudatekereza kimwe kandi tutumva ibintu kimwe. Byanyeretse ko kuvugwa nabi ari ibisanzwe! Nk’ubu mpura n’umuntu akambaza ngo: “Kubera iki uririmba injyana gakondo kandi utari umukecuru!” Hari ubwo abantu babona ifoto yange ku mbuga nkoranyambaga bakayivuga neza abandi bakayivuga nabi. Gukora mu itangazamakuru byatumye menya ko abantu babona ibintu mu buryo butandukanye. Ubwo rero nize kutabiha umwanya, ahubwo nkawushyira mu byo nkora.
Ni Nyampinga: Ukora iki ngo ayo magambo mabi atabangamira inzozi zawe?
Clarisse: Ubundi umuziki wange nturobanura, n’abamvuga ibitandukanye na bo urabagenewe kandi nizera ko umunsi umwe bazahinduka. Ariko n'ubwo bakomeza kumvuga nabi nta cyo bitwaye kuko namenye ko abantu bose badashobora kunyemera cyangwa ngo nge nkore ibishimwa n’abantu bose. Ubwo rero ahubwo nge nkomeza gushyira imbaraga mu byo nkunda.
Ni Nyampinga: Umuntu ukunda guhura n’ibicantege cyane mu rugendo rwo kugera ku ntego ze wamubwira iki?
Clarisse: Mu rugendo rwo kugera ku cyo umuntu ashaka habamo byinshi byiza ndetse n’imbogamizi. Icya mbere ni ugukomera ku muhamagaro wawe. Hanyuma niba umuntu akuvuze nabi ntukamusubize ukirakaye, jya ubanza utuze, niba bishoboka ko wamwegera mukaganira ubikore ariko igihe bidashoboka ntugakomeze gutekereza ibyo udashobora guhindura. Burya haba hari n’abakuvuga neza. Icyo ushaka ni cyo cyagakwiye gutwara umwanya wawe munini.